CELEX: 22006D0879
Language: el
Date: 2006-09-27 00:00:00
Title: 2006/879/ΕΚ: Απόφαση αριθ. 5/2006 της Επιτροπής της Πρέσβεων ΑΚΕ-ΕΚ, της 27ης Σεπτεμβρίου 2006 , όσον αφορά το καθεστώς που εφαρμόζεται στο προσωπικό του Τεχνικού Κέντρου Γεωργικής και Αγροτικής Συνεργασίας (ΤΚΓΑΣ)

12.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 350/13
            
         
      ΑΠΌΦΑΣΗ αριθ. 5/2006 ΤΗΣ ΕΠΙΤΡΟΠΉΣ ΤΗΣ ΠΡΈΣΒΕΩΝ ΑΚΕ-ΕΚ
   
   της 27ης Σεπτεμβρίου 2006
   όσον αφορά το καθεστώς που εφαρμόζεται στο προσωπικό του Τεχνικού Κέντρου Γεωργικής και Αγροτικής Συνεργασίας (ΤΚΓΑΣ)
   (2006/879/ΕΚ)
   Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΚ,
   Έχοντας υπόψη:
   τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού, στις 23 Ιουνίου 2000 (1), εφεξής «η συμφωνία του Κοτονού», και ιδίως το άρθρο 2 παράγραφος 6 του παραρτήματος ΙΙΙ,
   την εσωτερική συμφωνία, της 12ης Σεπτεμβρίου 2000, μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας του Κοτονού,
   την πρόταση της Επιτροπής που καταρτίσθηκε σε συμφωνία με το Τεχνικό Κέντρο Γεωργικής και Αγροτικής Συνεργασίας,
   Εκτιμώντας τα ακόλουθα:
   Η Επιτροπή των Πρέσβεων, μετά την υπογραφή της συμφωνίας του Κοτονού, θα πρέπει να θεσπίσει το καθεστώς που εφαρμόζεται στο προσωπικό του Τεχνικού Κέντρου Γεωργικής και Αγροτικής Συνεργασίας (ΤΚΓΑΣ),
   ΕΚΔΙΔΕΙ ΤΟ ΚΑΘΕΣΤΩΣ ΠΟΥ ΕΦΑΡΜΟΖΕΤΑΙ ΣΤΟ ΠΡΟΣΩΠΙΚΟ ΤΟΥ ΤΕΧΝΙΚΟΥ ΚΕΝΤΡΟΥ ΓΕΩΡΓΙΚΗΣ ΚΑΙ ΑΓΡΟΤΙΚΗΣ ΣΥΝΕΡΓΑΣΙΑΣ:
   ΤΙΤΛΟΣ I
   ΓΕΝΙΚΕΣ ΔΙΑΤΑΞΕΙΣ
   Άρθρο 1
   1.   Το παρόν καθεστώς, εφεξής «το παρόν καθεστώς», θεσπίζεται λαμβάνοντας υπόψη το διεθνή και δημόσιο χαρακτήρα των δραστηριοτήτων του τεχνικού Κέντρου Γεωργικής και Αγροτικής Συνεργασίας, εφεξής «Κέντρο». Ιδίως, ρυθμίζει τα δικαιώματα και τις υποχρεώσεις του προσωπικού, τους όρους διορισμού, τους όρους κατάταξης των θέσεων και λήξης των καθηκόντων, τους όρους εργασίας, τις αποδοχές και τις κοινωνικές παροχές, το πειθαρχικό καθεστώς και τα ένδικα μέσα.
   2.   Το διοικητικό συμβούλιο του Κέντρου, εφεξής «διοικητικό συμβούλιο», δύναται, εντός των ορίων του παρόντος καθεστώτος, να εγκρίνει τις προτάσεις ή τις τροποποιήσεις εσωτερικών κανόνων που υποβάλλονται από τον διευθυντή του Κέντρου, εφεξής «διευθυντής», οι οποίες αποσκοπούν στη διευκρίνιση των αρχών που καθιερώνει το παρόν καθεστώς, ασκεί δε αυτή την αρμοδιότητα ιδίως στους τομείς που ρητώς προβλέπει το καθεστώς.
   3.   Το διοικητικό συμβούλιο κοινοποιεί στην Επιτροπή των Πρέσβεων ΑΚΕ-ΕΚ, εφεξής «επιτροπή», και στην Επιτροπή τις προτάσεις εσωτερικών κανόνων ή τις τροποποιήσεις εσωτερικών κανόνων που έχει θεσπίσει, το συντομότερο δυνατόν και το αργότερο σε τριάντα εργάσιμες ημέρες από την ημερομηνία της θέσπισής τους.
   Το διοικητικό συμβούλιο μπορεί, εάν το θεωρήσει αναγκαίο, να αποφασίζει την προσωρινή και υπό όρους εφαρμογή των εσωτερικών κανόνων ή των τροποποιήσεων των εσωτερικών κανόνων που έχει θεσπίσει. Η ημερομηνία εφαρμογής δεν μπορεί να είναι προγενέστερη της ημερομηνίας θέσπισης από το διοικητικό συμβούλιο.
   Εντός ανώτατης προθεσμίας τριών μηνών από την ημερομηνία κοινοποίησης, η επιτροπή είτε εγκρίνει τους κοινοποιηθέντες εσωτερικούς κανόνες είτε επιφέρει τροποποιήσεις.
   4.   Το νομικό πλαίσιο που ισχύει για τον διευθυντή και το προσωπικό του Κέντρου, κατά την έννοια του άρθρου 2, είναι η συμφωνία του Κοτονού, η συμφωνία περί της έδρας μεταξύ των Κάτω Χωρών και του Κέντρου, το καταστατικό και ο εσωτερικός κανονισμός του Κέντρου, το παρόν καθεστώς και τα παραρτήματά του, που αποτελούν αναπόσπαστο μέρος αυτού, ο δημοσιονομικός κανονισμός του Κέντρου, οι εσωτερικοί κανόνες που εγκρίνονται σύμφωνα με τις παραγράφους 2 και 3 του παρόντος άρθρου μετά την έναρξη ισχύος του παρόντος καθεστώτος, οι εσωτερικοί κανόνες εφαρμογής τους οποίους θεσπίζει ο διευθυντής καθώς και οι τυχόν ατομικοί όροι οι οποίοι θεσπίζονται εγγράφως, είτε κατά την πρόσληψη είτε εκ των υστέρων, και στις δύο περιπτώσεις με έγκριση του διοικητικού συμβουλίου.
   Άρθρο 2
   1.   Το παρόν καθεστώς καθορίζει τους όρους που εφαρμόζονται:
   
               —
            
            
               στο διευθυντή του Κέντρου,
            
         
               —
            
            
               στους υπαλλήλους του Κέντρου,
            
         
               —
            
            
               στους τοπικούς υπαλλήλους του Κέντρου.
            
         2.   Κατά την έννοια του παρόντος καθεστώτος, υπάλληλος του Κέντρου είναι κάθε πρόσωπο που προσλαμβάνεται με σύμβαση εργασίας ορισμένου χρόνου, υπογεγραμμένη από τον διευθυντή, κατά την έννοια του άρθρου 6 παράγραφος 2 στοιχεία α) και β) και σύμφωνα με τις προϋποθέσεις και τους περιορισμούς που προβλέπονται στο παρόν καθεστώς.
   3.   Για τους σκοπούς του παρόντος καθεστώτος, τοπικός υπάλληλος είναι κάθε πρόσωπο που προσλαμβάνεται από το Κέντρο με σύμβαση εργασίας ορισμένου χρόνου, για την άσκηση χειρωνακτικών ή υπηρετικών εργασιών σε θέση απασχόλησης μη προβλεπόμενης στο άρθρο 7 και σύμφωνα με τα κατά τόπους ειωθότα.
   4.   Κάθε αναφορά στο παρόν καθεστώς, σε πρόσωπο άρρεν νοείται ως εξίσου υποδηλώνουσα πρόσωπο θήλυ και αντιστρόφως, εκτός εάν από τα συμφραζόμενα συνάγεται σαφώς άλλως.
   Άρθρο 3
   1.   Το διοικητικό συμβούλιο είναι υπεύθυνο να εγκρίνει, κατόπιν προτάσεως του διευθυντή, την πρόσληψη των υπαλλήλων των βαθμών 2.Α και 2.Β και την ανανέωση, την παράταση ή τη λύση των συμβάσεων εργασίας των υπαλλήλων, καθώς και τους τυχόν ειδικούς ατομικούς όρους που αφορούν έναν ή περισσότερους υπαλλήλους.
   Ο διευθυντής εγκρίνει την πρόσληψη των τοπικών υπαλλήλων καθώς και την ανανέωση, την παράταση ή τη λύση των συμβάσεων εργασίας των τοπικών υπαλλήλων, σύμφωνα με τις συνήθεις διαδικασίες με βάση τους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   2.   Ο διευθυντής ζητά την έγκριση του διοικητικού συμβουλίου για όλα τα θέματα που αφορούν την πρόσληψη των υπαλλήλων και την ανανέωση, την παράταση ή τη λύση των συμβάσεων εργασίας των υπαλλήλων. Τα θέματα αυτά αναφέρονται, μεταξύ άλλων, στις κενές θέσεις εργασίας, στον τρόπο δημοσίευσης των προς πλήρωση θέσεων, στις υποβληθείσες υποψηφιότητες, καθώς και στις μεθόδους και τα κριτήρια επιλογής των υποψηφίων.
   Άρθρο 4
   1.   Συστήνονται τα εξής όργανα:
   
               —
            
            
               επιτροπή προσωπικού,
               και
            
         
               —
            
            
               επιτροπή προσλήψεων/προαγωγών,
            
         τα οποία εκτελούν τα καθήκοντα που τους ανατίθενται δυνάμει του παρόντος καθεστώτος.
   Η σύνθεση και οι διαδικασίες των οργάνων αυτών καθορίζονται σύμφωνα με τις διατάξεις του παραρτήματος V.
   2.   Η επιτροπή προσωπικού αντιπροσωπεύει τα συμφέροντα του προσωπικού στο Κέντρο και εξασφαλίζει τη διαρκή επαφή μεταξύ του Κέντρου και του προσωπικού. Συμβάλλει στην ομαλή λειτουργία της υπηρεσίας δίνοντας στο προσωπικό τη δυνατότητα να εκφράζει τη γνώμη του για τα θέματα που το αφορούν.
   Η επιτροπή προσωπικού μπορεί να υποβάλλει στον διευθυντή προτάσεις για τη βελτίωση των συνθηκών εργασίας του προσωπικού ή γενικά των συνθηκών διαβίωσης.
   3.   Ο διευθυντής πρέπει να ενημερώνεται για την εκλογή της επιτροπής προσωπικού, τις υποβληθείσες υποψηφιότητες και τις δοθείσες ψήφους.
   Ο διευθυντής κοινοποιεί στο διοικητικό συμβούλιο τα ονόματα των μελών της επιτροπής προσωπικού.
   Ο διευθυντής παρέχει στην επιτροπή προσωπικού εύλογες διευκολύνσεις για την άσκηση των καθηκόντων της.
   4.   Για κάθε κενή θέση εργασίας ή προαγωγή που προβλέπεται στον προϋπολογισμό (και σχετίζεται με σύμβαση αορίστου χρόνου) ο διευθυντής διορίζει επιτροπή προσλήψεων/προαγωγών.
   Άρθρο 5
   Το Κέντρο μπορεί να χρησιμοποιεί τις υπηρεσίες αποσπασμένων εμπειρογνωμόνων ή εμπειρογνωμόνων που χρηματοδοτούνται από τρίτα μέρη. Οι εν λόγω εμπειρογνώμονες υπάγονται σε εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   Ως αποσπασμένος εμπειρογνώμων νοείται ο εθνικός ή διεθνής δημόσιος υπάλληλος ή στέλεχος του ιδιωτικού τομέα, που διαθέτει προσόντα και εμπειρία ισοδύναμα προς τα απαιτούμενα για υπάλληλο του Κέντρου, ο οποίος τίθεται στη διάθεση του Κέντρου ή ανταλλάσσεται με υπάλληλο του Κέντρου προσωρινά, βάσει των κανόνων του πρώτου εδαφίου.
   ΤΙΤΛΟΣ II
   ΥΠΑΛΛΗΛΟΙ
   ΚΕΦΑΛΑΙΟ I
   Πρόσληψη – Κατάταξη των θέσεων – Πίνακες προσωπικού
   Άρθρο 6
   1.   Διορισμοί υπαλλήλων γίνονται μόνο για την πλήρωση, σύμφωνα με τους όρους που προβλέπει το παρόν καθεστώς, κενών θέσεων που περιλαμβάνονται στον πίνακα των θέσεων που προσαρτάται στον προϋπολογισμό σύμφωνα με το άρθρο 10.
   2.   Οι προσλήψεις του προσωπικού γίνονται σύμφωνα με μία από τις ακόλουθες συμβάσεις:
   
               α)
            
            
               
                  Συμβάσεις αορίστου χρόνου
               
               Σύμβαση η οποία εγκρίνεται από το διοικητικό συμβούλιο υπόκειται στα εξής:
               
                           —
                        
                        
                           στη διαθεσιμότητα χρηματοδότησης,
                        
                     
                           —
                        
                        
                           στις διαρκείς ικανοποιητικές επιδόσεις, σύμφωνα με το άρθρο 30,
                        
                     
                           —
                        
                        
                           στη συνέχιση των καθηκόντων που εκτελεί ο υπάλληλος,
                        
                     
                           —
                        
                        
                           στην ικανότητα εκτέλεσης των καθηκόντων όπως ορίζεται στη σύμβαση.
                        
                     Εννοείται ότι η διάρκεια της «σύμβασης αορίστου χρόνου» δεν συνεπάγεται μόνιμη απασχόληση.
               Είναι δυνατή η λύση κάθε σύμβασης εργασίας ως αποτέλεσμα πειθαρχικής κυρώσεως.
            
         
               β)
            
            
               
                  Συμβάσεις ορισμένου χρόνου
               
               
                           —
                        
                        
                           Σύμβαση η οποία εγκρίνεται από τον διευθυντή για την πρόσληψη υπαλλήλου που προορίζεται να καλύψει κενή θέση που περιλαμβάνεται στον πίνακα των θέσεων που προσαρτάται στο τμήμα του Κέντρου το οποίο αναφέρεται στον προϋπολογισμό και την οποία η αρμόδια για τον προϋπολογισμό αρχή έχει κατατάξει ως προσωρινή. Οι συμβάσεις αυτές είναι διάρκειας το πολύ δύο ετών και μπορούν να ανανεώνονται μόνο δύο φορές, για ανώτατο χρονικό διάστημα συνολικά πέντε ετών.
                        
                     
                           —
                        
                        
                           Σύμβαση εγκεκριμένη από τον διευθυντή για την πρόσληψη υπαλλήλου που προορίζεται να καλύψει κενή θέση που έχει συσταθεί με προγράμματα ή πόρους που διαχειρίζεται το Κέντρο.
                        
                     
         
               γ)
            
            
               
                  Βραχυχρόνιες συμβάσεις
               
               
                           —
                        
                        
                           Πρόκειται για συμβάσεις που εγκρίνονται από τον διευθυντή για την πρόσληψη υπαλλήλων πλήρους ή μερικής απασχόλησης, οι οποίοι όμως δεν είναι διορισμένοι σε θέση που περιλαμβάνεται στον πίνακα των θέσεων που προσαρτάται στο τμήμα προϋπολογισμού του Κέντρου. Οι εν λόγω συμβάσεις είναι διάρκειας το ανώτερο ενός έτους και μπορούν να ανανεώνονται μόνο δύο φορές, για ανώτατο χρονικό διάστημα συνολικά δύο ετών.
                        
                     
                           —
                        
                        
                           Η σύμβαση πρόσληψης υπαλλήλου, η οποία καταρτίζεται σύμφωνα με το υπόδειγμα του παραρτήματος Ι, προσδιορίζει την ημερομηνία ενάρξεως ισχύος της σύμβασης αορίστου χρόνου, την κατηγορία, το βαθμό και το κλιμάκιο, καθώς και την υποχρέωση του υπαλλήλου να υπαχθεί στις διατάξεις του παρόντος καθεστώτος. Τα έτη προϋπηρεσίας ως υπαλλήλου του Κέντρου λαμβάνονται υπόψη στη σύμβαση.
                        
                     
         Άρθρο 7
   1.   Οι θέσεις των υπαλλήλων που αναφέρονται στο παρόν καθεστώς κατατάσσονται, ανάλογα με τη φύση και το επίπεδο των καθηκόντων στα οποία αντιστοιχούν, σε τέσσερις κατηγορίες που ορίζονται κατά φθίνουσα ιεραρχική τάξη με τις ονομασίες: «διευθυντής», «στέλεχος», «υπάλληλος εφαρμογής» και «εκτελεστικός υπάλληλος».
   2.   Κάθε κατηγορία περιλαμβάνει βαθμούς και κάθε βαθμός, κλιμάκια.
   Οι κατηγορίες, οι βαθμοί (και τα τυπικά καθήκοντα που αντιστοιχούν σε κάθε βαθμό), καθώς και τα κλιμάκια τα οποία προβλέπονται, περιλαμβάνονται, μεταξύ άλλων στοιχείων, στον πίνακα που αναφέρεται στο παράρτημα II. Βάσει αυτού του πίνακα, ο διευθυντής ορίζει την περιγραφή των καθηκόντων και των αρμοδιοτήτων που συνεπάγεται κάθε θέση στο Κέντρο.
   3.   Η κατηγορία «στελέχη» αντιστοιχεί σε διαχειριστικά και συμβουλευτικά καθήκοντα στον τομέα της ανάπτυξης, που απαιτούν γνώσεις πανεπιστημιακού επιπέδου. Η κατηγορία αυτή περιλαμβάνει τέσσερις βαθμούς:
   
               α)
            
            
               βαθμό 2.A και βαθμό 2.B που αντιστοιχούν στον τύπο καθηκόντων «κύριος εμπειρογνώμων» για τα οποία απαιτείται πτυχίο ή ισοδύναμος τίτλος, που παρέχει τη δυνατότητα πραγματοποίησης μεταπτυχιακών σπουδών, και, αντιστοίχως, ειδική επαγγελματική πείρα τουλάχιστον είκοσι και δεκαπέντε ετών μετά την απόκτηση πτυχίου·
            
         
               β)
            
            
               βαθμό 2.C και βαθμό 2.D που αντιστοιχούν στον τύπο καθηκόντων «εμπειρογνώμων», για τα οποία απαιτείται πτυχίο ή ισοδύναμος τίτλος, που παρέχει τη δυνατότητα πραγματοποίησης μεταπτυχιακών σπουδών και, αντιστοίχως, ειδική επαγγελματική πείρα τουλάχιστον δέκα και πέντε ετών μετά την απόκτηση πτυχίου.
            
         Το διοικητικό συμβούλιο, κατόπιν προτάσεως του διευθυντή, καθορίζει τον αριθμό των θέσεων στο βαθμό 2.A.
   4.   Η κατηγορία «υπάλληλοι εφαρμογής» περιλαμβάνει τρεις βαθμούς:
   
               α)
            
            
               δύο βαθμούς που αντιστοιχούν στους τύπους καθηκόντων «κύριος βοηθός» και «βοηθός γραμματείας», αντιστοίχως:
               
                           —
                        
                        
                           βαθμό 3.A που απαιτεί πτυχίο ανώτατης σχολής ή ισοδύναμο τίτλο στον τομέα καθηκόντων και επακόλουθη αντίστοιχη επαγγελματική πείρα τουλάχιστον δέκα ετών,
                        
                     
                           —
                        
                        
                           βαθμό 3.B που απαιτεί πιστοποιητικό δευτεροβάθμιας εκπαίδευσης ή ισοδύναμο τίτλο, δίπλωμα αναγνωρισμένης σχολής γραμματέων και επακόλουθη αντίστοιχη επαγγελματική πείρα τουλάχιστον πέντε ετών·
                        
                     
         
               β)
            
            
               βαθμό 3.C που αντιστοιχεί στον τύπο καθηκόντων «γραμματέας», που απαιτεί γνώσεις επιπέδου δευτεροβάθμιας εκπαίδευσης ή ισοδύναμο τίτλο και επακόλουθη αντίστοιχη επαγγελματική πείρα τουλάχιστον τριών ετών.
            
         5.   Η κατηγορία των «εκτελεστικών υπαλλήλων» περιλαμβάνει το βαθμό 4.Α που αντιστοιχεί στον τύπο καθηκόντων «υπάλληλος διοικήσεως», και περιλαμβάνει εργασίες χειρωνακτικές ή υπηρετικές που απαιτούν γνώσεις επιπέδου στοιχειώδους εκπαίδευσης, οι οποίες ενδεχομένως συμπληρώνονται με τεχνικές γνώσεις, και επαγγελματική πείρα τουλάχιστον δύο ετών.
   Άρθρο 8
   1.   Η κατάταξη του υπαλλήλου κατά τον διορισμό, με διευκρίνιση της κατηγορίας, του βαθμού και του κλιμακίου, γίνεται από τον διευθυντή, σύμφωνα με τον προϋπολογισμό και με τους εσωτερικούς κανόνες που έχει θεσπίσει το διοικητικό συμβούλιο κατόπιν προτάσεως του διευθυντή.
   2.   Ο προσλαμβανόμενος υπάλληλος θα πρέπει να κατατάσσεται στο πρώτο κλιμάκιο του βαθμού του.
   Ωστόσο, προκειμένου να ληφθούν υπόψη η κατάρτιση και η ειδική επαγγελματική πείρα του συγκεκριμένου υπαλλήλου, ο διευθυντής είναι δυνατόν να επιτρέψει την πρόσληψη με κατάταξη στο δεύτερο κλιμάκιο.
   3.   Για την τοποθέτηση υπαλλήλου σε θέση που αντιστοιχεί σε βαθμό ανώτερο εκείνου στον οποίο έχει διορισθεί, απαιτείται η τροποποίηση της σύμβασης εργασίας του.
   Άρθρο 9
   1.   Ο διευθυντής τοποθετεί κάθε υπάλληλο με μετάθεση σε θέση για την οποία απαιτούνται καθήκοντα της κατηγορίας του και του βαθμού του, με μοναδικό κριτήριο το συμφέρον του Κέντρου και χωρίς να λαμβάνει υπόψη την ιθαγένεια.
   2.   Η τοποθέτηση υπαλλήλου σε θέση προϊσταμένου ή αναπληρωτή προϊσταμένου διοικητικής μονάδας, σε οποιοδήποτε επίπεδο, έχει πάντοτε λειτουργικό χαρακτήρα.
   3.   Οι τοποθετήσεις των υπαλλήλων αντικατοπτρίζουν, κατά το δυνατόν, την αρχή της ισομερούς συμμετοχής ΑΚΕ-ΕΚ που χαρακτηρίζει το Κέντρο.
   Άρθρο 10
   Σε πίνακα ο οποίος προσαρτάται στον ετήσιο προϋπολογισμό του Κέντρου καθορίζονται ο αριθμός των θέσεων κάθε κατηγορίας και κάθε βαθμού και οι τυχόν κενές θέσεις.
   ΚΕΦΑΛΑΙΟ II
   Δικαιώματα και υποχρεώσεις
   Άρθρο 11
   1.   Ο υπάλληλος του Κέντρου ασκεί τα καθήκοντά του και ρυθμίζει τη συμπεριφορά του με αποκλειστικό γνώμονα τα συμφέροντα του Κέντρου, χωρίς να ζητά ή να δέχεται οδηγίες από καμία κυβέρνηση, αρχή, οργάνωση ή πρόσωπο που είναι ξένα προς το Κέντρο.
   2.   Ο υπάλληλος δεν δέχεται από καμία κυβέρνηση ή πηγή ξένη προς το Κέντρο, χωρίς άδεια του διευθυντή, εύνοια, δωρεά ή αμοιβή οποιασδήποτε φύσεως, εκτός εάν αυτές αφορούν υπηρεσίες που έχουν παρασχεθεί είτε πριν από το διορισμό του είτε κατά τη διάρκεια ειδικής άδειας, και στο πλαίσιο αυτών των υπηρεσιών.
   Άρθρο 12
   1.   Ο υπάλληλος απέχει από κάθε πράξη και, ιδίως, από κάθε δημόσια έκφραση γνώμης, η οποία μπορεί να θίξει την αξιοπρέπεια του λειτουργήματός του ή τη φήμη του Κέντρου.
   2.   Ο υπάλληλος απέχει από την άσκηση δραστηριοτήτων, αμειβομένων ή όχι, ικανών να διακυβεύσουν την ανεξαρτησία του ή τα συμφέροντα του Κέντρου.
   Άρθρο 13
   Εάν ο/η νόμιμος(-η) σύζυγος υπαλλήλου ή εκείνος(-η) με τον/την οποίο(-α) συζεί ασκεί κατ’ επάγγελμα κερδοσκοπική δραστηριότητα, ο υπάλληλος πρέπει να ενημερώσει σχετικά τον διευθυντή.
   Στην περίπτωση που η δραστηριότητα αυτή αποδεικνύεται ασυμβίβαστη με εκείνη του υπαλλήλου ή με το συμφέρον του Κέντρου, και εφόσον ο υπάλληλος δεν είναι σε θέση να εγγυηθεί τον τερματισμό της εντός συγκεκριμένης και εύλογης προθεσμίας, το διοικητικό συμβούλιο, κατόπιν προτάσεως του διευθυντή, αποφασίζει για τη διατήρηση σε ισχύ, τη λύση ή την αναστολή της σύμβασης εργασίας του υπαλλήλου.
   Άρθρο 14
   Ο υπάλληλος ο οποίος, κατά την άσκηση των καθηκόντων του, αναγκάζεται να εκφέρει γνώμη για θέμα, από το χειρισμό ή τη λύση του οποίου έλκει προσωπικό συμφέρον τέτοιας φύσεως ώστε να διακυβεύεται η ανεξαρτησία του, πρέπει να ενημερώνει σχετικά τον διευθυντή.
   Άρθρο 15
   Ο υπάλληλος, μετά τη λήξη των καθηκόντων του, συνεχίζει να δεσμεύεται από την υποχρέωση να συμπεριφέρεται με ακεραιότητα και σύνεση όσον αφορά την αποδοχή ορισμένων αξιωμάτων ή οφελών άμεσα ή έμμεσα συνδεδεμένων με το Κέντρο.
   Άρθρο 16
   1.   Ο υπάλληλος τηρεί άκρα εχεμύθεια σε ό,τι αφορά τα γεγονότα και τις πληροφορίες που υπέπεσαν στην αντίληψή του κατά την άσκηση, ή επ’ ευκαιρία της άσκησης, των καθηκόντων του· δεν ανακοινώνει, κατά κανένα τρόπο, σε νομικό ή φυσικό πρόσωπο που δεν νομιμοποιείται να λάβει γνώση, έγγραφο ή πληροφορία που δεν έχει δοθεί στη δημοσιότητα. Ο υπάλληλος υπόκειται στην υποχρέωση αυτή και μετά τη λήξη του διορισμού του για διάστημα δέκα ετών.
   2.   Ο υπάλληλος, χωρίς την άδεια του διευθυντή, δεν δημοσιεύει ούτε δίνει για δημοσίευση, μόνος ή σε συνεργασία με άλλους, οποιοδήποτε κείμενο εφόσον το θέμα του άπτεται των δραστηριοτήτων του Κέντρου. Ο διευθυντής μπορεί να αρνηθεί την άδεια αυτή μόνο εάν κρίνει ότι η προγραμματιζόμενη δημοσίευση είναι δυνατόν να βλάψει τα συμφέροντα του Κέντρου.
   Άρθρο 17
   Όλα τα δικαιώματα, συμπεριλαμβανομένων των δικαιωμάτων πνευματικής ιδιοκτησίας, τα οποία αναφέρονται σε εργασίες που πραγματοποιούνται από τον υπάλληλο κατά την άσκηση των καθηκόντων του, περιέρχονται στο Κέντρο.
   Άρθρο 18
   Ο υπάλληλος διαμένει στον τόπο όπου έχει τοποθετηθεί ή σε τόση απόσταση από αυτόν ώστε να μην παρεμποδίζεται η άσκηση των καθηκόντων του.
   Άρθρο 19
   1.   Ο υπάλληλος, ανεξάρτητα από τη θέση του στην ιεραρχία, επικουρεί και συμβουλεύει τους ανωτέρους του, είναι δε υπεύθυνος για την εκτέλεση των καθηκόντων που του έχουν ανατεθεί.
   2.   Ο υπάλληλος ο επιφορτισμένος με τη λειτουργία μιας υπηρεσίας, είναι υπεύθυνος έναντι των προϊσταμένων του για την εξουσία η οποία του έχει παρασχεθεί και για την εκτέλεση των διαταγών που δίδει. Η προσωπική ευθύνη των υφισταμένων του δεν τον απαλλάσσει από τις ευθύνες που τον βαρύνουν.
   3.   Εάν ο υπάλληλος θεωρήσει ότι διαταγή που έλαβε είναι αντικανονική ή εάν θεωρήσει ότι η εκτέλεσή της μπορεί να επιφέρει σοβαρές ανωμαλίες, πρέπει να εκφράσει, εν ανάγκη εγγράφως, τη γνώμη του στον ιεραρχικά ανώτερό του. Εάν ο τελευταίος εμμένει στην εντολή εγγράφως, ο υπάλληλος πρέπει να την εκτελέσει, εκτός εάν η διαταγή αυτή αποτελεί παράβαση του ποινικού δικαίου ή ενέχει απαράδεκτο κίνδυνο για την ασφάλειά του. Σε περίπτωση που η διαταγή αποτελεί παράβαση του ποινικού δικαίου, ο υπάλληλος αναφέρει την περίπτωση στον διευθυντή.
   Άρθρο 20
   1.   Ο υπάλληλος επανορθώνει, εν όλω ή εν μέρει, τη ζημία την οποία υπέστη το Κέντρο, λόγω βαρέος προσωπικού παραπτώματος, κατά την άσκηση, ή επ’ ευκαιρία της άσκησης, των καθηκόντων του.
   2.   Το διοικητικό συμβούλιο λαμβάνει αιτιολογημένη απόφαση, κατόπιν προτάσεως του διευθυντή, σύμφωνα με την πειθαρχική διαδικασία.
   Άρθρο 21
   1.   Τα προνόμια και οι ασυλίες των οποίων απολαύουν οι υπάλληλοι του Κέντρου απονέμονται αποκλειστικά προς το συμφέρον του Κέντρου. Με την επιφύλαξη των σχετικών διατάξεων του πρωτοκόλλου περί προνομίων και ασυλιών της συμφωνίας του Κοτονού, οι οποίες εφαρμόζονται στο Κέντρο και στο προσωπικό του και, αναλόγως των περιπτώσεων, της συμφωνίας περί της έδρας, οι υπάλληλοι δεν απαλλάσσονται ούτε από την εκπλήρωση των ατομικών τους υποχρεώσεων, ούτε από την τήρηση των νόμων και των αστυνομικών διατάξεων που ισχύουν.
   2.   Οσάκις αμφισβητούνται προνόμια και ασυλίες, ο συγκεκριμένος υπάλληλος ενημερώνει αμέσως τον διευθυντή σχετικά.
   Άρθρο 22
   1.   Το Κέντρο παρέχει βοήθεια σε κάθε υπάλληλο, ιδίως σε κάθε περίπτωση νομικής διαδικασίας κατά δραστών απειλών, προσβολών, εξυβρίσεων, δυσφημήσεων ή αποπειρών που στρέφονται κατά του προσώπου και της περιουσίας είτε του ιδίου είτε των μελών της οικογενείας του, λόγω της ιδιότητάς του και των καθηκόντων του. Το Κέντρο ευθύνεται εις ολόκληρον για την επανόρθωση της ζημίας που έχει υποστεί, στην περίπτωση αυτή, ο υπάλληλος, στο μέτρο που ο τελευταίος δεν έχει προξενήσει, εκ προθέσεως ή εκ βαρείας αμελείας, τη ζημία αυτή και δεν έχει λάβει αποζημίωση από τον δράστη.
   2.   Το Κέντρο διευκολύνει την επαγγελματική επιμόρφωση του υπαλλήλου, στο μέτρο που αυτή συμβιβάζεται με τις απαιτήσεις της καλής λειτουργίας της υπηρεσίας και είναι σύμφωνη με τα συμφέροντα του Κέντρου.
   Άρθρο 23
   Οι υπάλληλοι απολαύουν του δικαιώματος του συνεταιρίζεσθαι· δύνανται ιδίως να είναι μέλη συνδικαλιστικών ή επαγγελματικών οργανώσεων. Η άσκηση καθηκόντων στο πλαίσιο συνδικαλιστικών ή επαγγελματικών οργανώσεων δεν είναι κατά κανένα τρόπο επιζήμια για τον ενδιαφερόμενο υπάλληλο.
   Άρθρο 24
   1.   Τα μέλη του προσωπικού μπορούν να υποβάλλουν αναφορά στον διευθυντή σχετικά με θέματα που αφορούν τα καθήκοντά τους.
   2.   Κάθε ατομική απόφαση που λαμβάνεται κατ’ εφαρμογή του παρόντος καθεστώτος, γνωστοποιείται αμέσως εγγράφως στον ενδιαφερόμενο υπάλληλο.
   3.   Κάθε απόφαση εις βάρος υπαλλήλου πρέπει να είναι αιτιολογημένη.
   Άρθρο 25
   1.   Τηρείται μόνο ένας ατομικός φάκελος για κάθε υπάλληλο, ο οποίος περιέχει:
   
               —
            
            
               όλα τα έγγραφα που αφορούν τη διοικητική του κατάσταση και όλες τις εκθέσεις που αφορούν την ικανότητα, την απόδοση και τη συμπεριφορά του,
            
         
               —
            
            
               τις παρατηρήσεις που έχουν διατυπωθεί από τον υπάλληλο για τα έγγραφα αυτά.
            
         Ο υπάλληλος έχει το δικαίωμα πρόσβασης σε όλα τα έγγραφα που περιέχονται στο φάκελό του και διατηρεί το δικαίωμα αυτό για ανώτατο διάστημα δύο ετών μετά τη λήξη των καθηκόντων του.
   Ο ατομικός φάκελος του υπαλλήλου είναι εμπιστευτικός και η ανάγνωσή του επιτρέπεται μόνο στα γραφεία της διοικήσεως. Αντίγραφα εγγράφων του φακέλου διαβιβάζονται στο διοικητικό δικαστήριο της Διεθνούς Οργάνωσης Εργασίας (ΔΟΕ) σε περίπτωση προσφυγής που αφορά τον υπάλληλο, η οποία ασκείται ενώπιον του δικαστηρίου αυτού και εφόσον το δικαστήριο το ζητήσει.
   2.   Κάθε έγγραφο του ατομικού φακέλου του υπαλλήλου, το οποίο αναφέρεται σε πειθαρχική κύρωση πρώτου βαθμού σύμφωνα με το άρθρο 55 παράγραφος 2, ακυρώνεται μετά τριετία, εφόσον κατά τη διάρκεια αυτής της περιόδου δεν έχει επιβληθεί στον υπάλληλο νέα πειθαρχική κύρωση.
   ΚΕΦΑΛΑΙΟ III
   Προσλήψεις – Περιοδική αξιολόγηση –Επαγγελματική εξέλιξη –Λήξη των καθηκόντων/της σύμβασης – Ανάκληση
   Τμήμα 1
   Προσλήψεις
   Άρθρο 26
   1.   Οι προσλήψεις πρέπει να αποσκοπούν να εξασφαλίζουν στο Κέντρο τη συνεργασία υπαλλήλων εξαιρετικής ικανότητας, αποδόσεως και ακεραιότητας.
   2.   Οι υπάλληλοι επιλέγονται σε διαγωνιστική βάση, σύμφωνα με εσωτερικούς κανόνες τους οποίους θεσπίζει το διοικητικό συμβούλιο κατόπιν προτάσεως του διευθυντή.
   3.   Η διαδικασία προσλήψεων που ορίζεται με τους κανόνες που αναφέρονται στην παράγραφο 2 πρέπει να είναι ανοιχτή και διαφανής, να παρέχει δε τις ίδιες δυνατότητες συμμετοχής και διορισμού σε όλους τους υπηκόους των κρατών που υπογράφουν τη συμφωνία του Κοτονού.
   Ο υπάλληλος επιλέγεται χωρίς διακρίσεις φυλής, θρησκείας ή φύλου.
   Καμία θέση δεν προορίζεται αποκλειστικά για τους υπηκόους συγκεκριμένου κράτους μέλους.
   Σε περίπτωση ισοδυναμίας των επαγγελματικών προσόντων και της πείρας που απαιτούνται για το διορισμό σε ορισμένη θέση, οι προσλήψεις γίνονται στην ευρύτερη δυνατή γεωγραφική βάση μεταξύ των υπηκόων των κρατών που έχουν υπογράψει τη συμφωνία του Κοτονού.
   Η πρόσληψη των υπαλλήλων αντικατοπτρίζει κατά το δυνατόν την αρχή της ισομερούς συμμετοχής ΑΚΕ-ΕΚ που χαρακτηρίζει το Κέντρο.
   Άρθρο 27
   1.   Υπάλληλος διορίζεται μόνον εάν:
   
               α)
            
            
               είναι υπήκοος ενός από τα κράτη που υπογράφουν τη συμφωνία του Κοτονού·
            
         
               β)
            
            
               είναι στρατολογικώς εντάξει κατά την εκάστοτε εφαρμοζόμενη νομοθεσία περί στρατολογίας·
            
         
               γ)
            
            
               παρέχει τα εχέγγυα ικανοτήτων και ήθους που απαιτούνται για την άσκηση των καθηκόντων·
            
         
               δ)
            
            
               προσλήφθηκε σύμφωνα με τη διαδικασία διαγωνισμού που αναφέρεται στο άρθρο 26 παράγραφος 2·
            
         
               ε)
            
            
               πληροί τους όρους υγείας που απαιτούνται για την άσκηση των καθηκόντων του, οι οποίοι βεβαιώνονται κατόπιν ιατρικής εξετάσεως από ιατρό που υποδεικνύει το Κέντρο·
            
         
               στ)
            
            
               αποδεικνύει ότι γνωρίζει σε βάθος μία από τις δύο κύριες γλώσσες εργασίας του Κέντρου (γαλλική ή αγγλική) και ικανοποιητικά μια άλλη γλώσσα εργασίας του Κέντρου, στο μέτρο που είναι αναγκαίο για την άσκηση των καθηκόντων τους.
            
         2.   Πριν από την ανάληψη των καθηκόντων του, κάθε υπάλληλος προσκομίζει στο Κέντρο τα ακόλουθα έγγραφα:
   
               α)
            
            
               ιατρικό πιστοποιητικό που βεβαιώνει ότι είναι ικανός να ασκήσει τα καθήκοντα για τα οποία προσλήφθηκε·
            
         
               β)
            
            
               έγγραφο που αποδεικνύει ότι έχει εκπληρώσει τις στρατιωτικές του υποχρεώσεις·
            
         
               γ)
            
            
               πιστοποιητικό που αποδεικνύει ότι είναι υπήκοος ενός από τα κράτη που υπογράφουν τη συμφωνία του Κοτονού και ότι απολαύει των πολιτικών του δικαιωμάτων·
            
         
               δ)
            
            
               τα έγγραφα οικογενειακής κατάστασης που τον αφορούν, καθώς και εκείνα που αφορούν τον/την σύζυγό του και τα συντηρούμενα τέκνα του.
            
         3.   Ο υπάλληλος πρέπει να συμφωνήσει να υποβληθεί σε ιατρική εξέταση από τον ιατρό-σύμβουλο του Κέντρου πριν από τη λήξη της περιόδου δοκιμαστικής υπηρεσίας, κατόπιν αιτήματος του Κέντρου.
   Άρθρο 28
   1.   Για την πλήρωση των κενών θέσεων, ο διευθυντής, αφού προηγουμένως εξετάσει τις δυνατότητες τοποθέτησης υπαλλήλων του Κέντρου στις θέσεις αυτές, με μετάθεση ή προαγωγή κατά βαθμό ή κατηγορία σύμφωνα με τα άρθρα 32 και 33, κινεί διαδικασία πρόσληψης σε διαγωνιστική βάση σύμφωνα με τους κανόνες που αναφέρονται στο άρθρο 4 παράγραφος 1 και στο άρθρο 26 παράγραφος 2 καθώς και στο παράρτημα V.
   2.   Η διαδικασία αυτή μπορεί επίσης να κινείται με σκοπό την κατάρτιση εφεδρικού πίνακα.
   Άρθρο 29
   1.   Κατά την πρόσληψή του, ο υπάλληλος υποχρεούται να διανύσει περίοδο δοκιμαστικής υπηρεσίας διάρκειας έξι μηνών.
   2.   Εάν ο υπάλληλος δεν επιδείξει επαρκείς επαγγελματικές ικανότητες, απολύεται. Ωστόσο, ο διευθυντής δύναται, σε εξαιρετικές περιστάσεις, να παρατείνει την περίοδο δοκιμαστικής υπηρεσίας το ανώτερο έως έξι μήνες.
   3.   Εάν, κατά την περίοδο δοκιμαστικής υπηρεσίας και τις επακόλουθες παρατάσεις αυτής, ο υπάλληλος κωλύεται να ασκήσει τα καθήκοντά του λόγω ασθενείας, άδειας μητρότητας ή ατυχήματος, για συνεχές διάστημα τουλάχιστον ενός μηνός, ο διευθυντής μπορεί να παρατείνει την περίοδο δοκιμαστικής υπηρεσίας κατά το αντίστοιχο χρονικό διάστημα.
   4.   Με την επιφύλαξη της παραγράφου 3, η συνολική διάρκεια της περιόδου δοκιμαστικής υπηρεσίας δεν μπορεί σε καμία περίπτωση να υπερβαίνει τους δώδεκα μήνες.
   5.   Ο υπάλληλος που διανύει την περίοδο δοκιμαστικής υπηρεσίας μπορεί ανά πάσα στιγμή να παραιτηθεί με προειδοποίηση ενός μηνός, εκτός εάν έχει συμφωνηθεί άλλως.
   Τμήμα 2
   Περιοδική αξιολόγηση – Επαγγελματική εξέλιξη
   Άρθρο 30
   1.   Κάθε δώδεκα μήνες, στο τέλος του ημερολογιακού έτους και σύμφωνα με τους εσωτερικούς κανόνες εφαρμογής που καθορίζει ο διευθυντής, η ικανότητα, η απόδοση και η συμπεριφορά του υπαλλήλου στην υπηρεσία αποτελούν αντικείμενο αξιολογικής έκθεσης που συντάσσεται από τους ανωτέρους του.
   2.   Η αξιολογική έκθεση γνωστοποιείται στον υπάλληλο, ο οποίος δικαιούται να επισυνάψει κάθε παρατήρηση που θεωρεί χρήσιμη.
   Άρθρο 31
   1.   Ο υπάλληλος, ύστερα από εξαιρετική διαρκή υπηρεσία τουλάχιστον δύο ετών στον ίδιο βαθμό και στο ίδιο κλιμάκιο και εφόσον η σύμβαση εργασίας του ισχύει τουλάχιστον για ένα ακόμη μήνα μετά την εν λόγω διετία, είναι δυνατόν να προαχθεί κατά ένα κλιμάκιο στο βαθμό στον οποίον έχει καταταχθεί.
   2.   Ο προαναφερόμενος κατά κλιμάκιο προβιβασμός δεν είναι αυτόματος αλλά αποφασίζεται από τον διευθυντή με γνώμονα την ικανότητα, την απόδοση και τη συμπεριφορά του υπαλλήλου, όπως αυτές εκτιμώνται από τους ανωτέρους του, επίσης δε ανάλογα με την εξέλιξη των καθηκόντων του επί το πολυπλοκότερο.
   Άρθρο 32
   1.   Κάθε προαγωγή του υπαλλήλου κατά βαθμό γίνεται μόνο για την πλήρωση κενών θέσεων με διορισμό από τον διευθυντή στον αμέσως ανώτερο βαθμό, σύμφωνα με εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   2.   Ο υπάλληλος που θα διορισθεί στον αμέσως ανώτερο βαθμό της κατηγορίας στην οποία ανήκει, επιλέγεται μεταξύ των υποψηφίων υπαλλήλων που έχουν συμπληρώσει τον ελάχιστο χρόνο υπηρεσίας στο βαθμό τους, ύστερα από συγκριτική εξέταση των προσόντων των υποψηφίων και των εκθέσεων που συνέταξαν για αυτούς οι ιεραρχικώς ανώτεροί τους.
   3.   Ο διορισμός υπαλλήλου στην αμέσως ανώτερη κατηγορία μπορεί να γίνεται μόνον κατόπιν δοκιμασίας σε διαγωνιστική βάση μεταξύ των υποψηφίων οι οποίοι έχουν την απαιτούμενη κατάρτιση και πείρα και έχουν συμπληρώσει τον ελάχιστο χρόνο υπηρεσίας στο βαθμό τους. Ο υπάλληλος διορίζεται στον κατώτερο βαθμό της νέας κατηγορίας.
   4.   Ο ελάχιστος χρόνος υπηρεσίας που απαιτείται για το δικαίωμα προαγωγής κατά βαθμό ή κατηγορία είναι δύο έτη.
   Άρθρο 33
   1.   Ο υπάλληλος κατατάσσεται στο κλιμάκιο για το οποίο ο βασικός μισθός είναι ο πλησιέστερος προς εκείνον που εισέπραττε στον προηγούμενο βαθμό του.
   2.   Ο βασικός μισθός του υπαλλήλου στο νέο βαθμό αποκλείεται να είναι κατώτερος από τον μισθό που εισέπραττε στον προηγούμενο βαθμό.
   3.   Σε καμία περίπτωση ο υπάλληλος δεν υφίσταται οικονομικές συνέπειες σε περίπτωση που, εάν δεν είχε προαχθεί, θα του είχε αποδοθεί κλιμάκιο κατ’ αξίαν στον προηγούμενο βαθμό του. Σε αυτήν την περίπτωση, ο υπάλληλος λαμβάνει συμπληρωματικό κλιμάκιο την ημερομηνία κατά την οποία θα του είχε αποδοθεί κλιμάκιο κατ’ αξίαν στον προηγούμενο βαθμό του.
   Τμήμα 3
   Λήξη των καθηκόντων – Λύση της σύμβασης
   Άρθρο 34
   Εκτός από την περίπτωση του θανάτου του υπαλλήλου, η λήξη των καθηκόντων επέρχεται:
   
               1.
            
            
               Στο τέλος της προειδοποιητικής προθεσμίας μετά την πράξη παραίτησης του υπαλλήλου. Η προθεσμία αυτή καθορίζεται μεταξύ τριών και έξι μηνών, εκτός εάν έχει ορισθεί βραχύτερη περίοδος με αμοιβαία συμφωνία.
            
         
               2.
            
            
               Στο τέλος της προειδοποιητικής προθεσμίας κατόπιν κοινοποίησης από το Κέντρο.
               Η διάρκεια της προειδοποιητικής προθεσμίας υπολογίζεται με βάση ένα μήνα για κάθε συμπληρωμένο έτος υπηρεσίας, και σε κάθε περίπτωση μεταξύ τριών και εννέα μηνών. Ωστόσο, η προειδοποιητική προθεσμία δεν μπορεί να αρχίζει κατά τη διάρκεια άδειας μητρότητας ή αναρρωτικής άδειας, υπό την προϋπόθεση ότι η εν λόγω αναρρωτική άδεια δεν υπερβαίνει τους τρεις μήνες. Επιπλέον, η προειδοποιητική προθεσμία αναστέλλεται κατά την άδεια μητρότητας ή την αναρρωτική άδεια, με βάση τα προαναφερόμενα όρια,
            
         
               3.
            
            
               Στο τέλος του μηνός εντός του οποίου ο υπάλληλος συμπληρώνει το 65ο έτος της ηλικίας του.
            
         
               4.
            
            
               Για την αποτελεσματική λειτουργία του Κέντρου, είναι δυνατόν να επέλθει λύση της σύμβασης εργασίας υπαλλήλου σε περίπτωση ανικανότητας ή αδυναμίας εκτέλεσης των καθηκόντων του κατά την υπηρεσία του, σύμφωνα με το άρθρο 55.
            
         
               5.
            
            
               Σε περίπτωση παύσης λειτουργίας του Κέντρου, παραδείγματος χάριν λόγω έλλειψης κεφαλαίων, ο υπάλληλος δικαιούται αποζημίωσης ίσης προς τον ακαθάριστο βασικό μισθό ενός μηνός ανά συμπληρωθέν έτος εργασίας, για μέγιστο διάστημα δώδεκα μηνών. Ο εν λόγω υπολογισμός γίνεται με βάση τον τελευταίο ακαθάριστο βασικό μηνιαίο μισθό του υπαλλήλου.
            
         
               6.
            
            
               Σε περίπτωση απολύσεως, ο ενδιαφερόμενος υπάλληλος λαμβάνει προειδοποίηση όπως προβλέπεται στην παράγραφο 2 και αποζημίωση όπως ορίζεται στην παράγραφο 5.
            
         Άρθρο 35
   Η σύμβαση ενός υπαλλήλου μπορεί να λυθεί χωρίς προειδοποίηση με πρωτοβουλία του διευθυντή:
   
               α)
            
            
               κατά τη διάρκεια ή κατά τη λήξη της περιόδου δοκιμαστικής υπηρεσίας, κατά τους όρους του άρθρου 29 παράγραφος 2·
            
         
               β)
            
            
               εάν ο υπάλληλος πάψει να πληροί τους όρους του άρθρου 27 παράγραφος 1·
            
         
               γ)
            
            
               στην περίπτωση του άρθρου 36·
            
         
               δ)
            
            
               στην περίπτωση του άρθρου 37.
            
         Άρθρο 36
   1.   Εάν ο υπάλληλος παραλείπει να εκπληρώσει τις υποχρεώσεις του, εκ προθέσεως ή εξ αμελείας, είναι δυνατόν να λυθεί η σύμβαση εργασίας του χωρίς προειδοποίηση για πειθαρχικούς λόγους, μόλις περατωθεί η πειθαρχική διαδικασία που προβλέπεται στο κεφάλαιο VI του παρόντος τίτλου. Η απόφαση σχετικά με τη λύση της σύμβασης εργασίας λαμβάνεται από τον διευθυντή, αφού προηγουμένως δοθεί στον ενδιαφερόμενο η δυνατότητα να υπερασπίσει τον εαυτό του.
   2.   Πριν από τη λύση της σύμβασής του, ο υπάλληλος μπορεί να τεθεί σε αναστολή, υπό τους όρους που προβλέπονται στο άρθρο 57.
   3.   Σε περίπτωση λήξης των καθηκόντων σύμφωνα με την παράγραφο 1 του παρόντος άρθρου, ο διευθυντής μπορεί να προτείνει στο διοικητικό συμβούλιο να αποφασίσει να περιορίσει ή να αφαιρέσει το δικαίωμα του ενδιαφερομένου προς είσπραξη των αποζημιώσεων και προς επιστροφή των εξόδων που προβλέπονται στους κανόνες που αναφέρονται στα άρθρα 46 και 52.
   Άρθρο 37
   1.   Η σύμβαση ενός υπαλλήλου πρέπει να λύεται χωρίς προειδοποίηση από το Κέντρο, μόλις ο διευθυντής διαπιστώσει ότι, κατά το διορισμό του, ο ενδιαφερόμενος υπέβαλε εν γνώσει του ψευδή στοιχεία σχετικά με τα επαγγελματικά του προσόντα ή με τις, κατά το άρθρο 27 παράγραφος 1, προϋποθέσεις.
   2.   Στην περίπτωση αυτή, η λύση της σύμβασης αποφασίζεται από το διοικητικό συμβούλιο κατόπιν προτάσεως του διευθυντή, αφού απολογηθεί ο ενδιαφερόμενος και ολοκληρωθεί η πειθαρχική διαδικασία που προβλέπεται στο κεφάλαιο VI του παρόντος τίτλου.
   3.   Πριν από τη λύση της σύμβασής του, ο υπάλληλος μπορεί να τεθεί σε αναστολή, υπό τους όρους που προβλέπονται στο άρθρο 57.
   Εφαρμόζονται οι διατάξεις του άρθρου 36 παράγραφος 3.
   ΚΕΦΑΛΑΙΟ IV
   Συνθήκες εργασίας
   Τμήμα 1
   Διάρκεια εργασίας
   Άρθρο 38
   1.   Ο εν ενεργεία υπάλληλος είναι διαρκώς στη διάθεση του Κέντρου.
   Ωστόσο, η κανονική διάρκεια εργασίας δεν υπερβαίνει τις 37,5 ώρες εβδομαδιαίως, που πραγματοποιούνται σύμφωνα με το γενικό ωράριο που καθορίζεται από τους εσωτερικούς κανόνες εφαρμογής οι οποίοι θεσπίζονται από τον διευθυντή.
   2.   Για λόγους δεόντως αιτιολογημένους, ο διευθυντής δύναται να επιτρέπει σε υπάλληλο να εργάζεται με μειωμένο ωράριο, εφόσον κρίνει ότι το μέτρο αυτό ανταποκρίνεται στο συμφέρον του Κέντρου.
   Οι τρόποι χορήγησης της άδειας αυτής καθορίζονται από τους εσωτερικούς κανόνες εφαρμογής οι οποίοι θεσπίζονται από τον διευθυντή.
   Άρθρο 39
   1.   Ο υπάλληλος είναι δυνατόν να υποχρεωθεί σε πραγματοποίηση υπερωριών σε περίπτωση επείγουσας ανάγκης ή εξαιρετικού φόρτου εργασίας. Η νυκτερινή εργασία καθώς και η εργασία κατά τις Κυριακές και εορτές είναι δυνατόν να επιτρέπεται μόνο σύμφωνα με τους εσωτερικούς κανόνες εφαρμογής που θεσπίζει ο διευθυντής.
   2.   Δεν είναι δυνατόν να ζητηθεί από τον υπάλληλο να πραγματοποιήσει υπερωρίες άνω των 150 ωρών ανά εξάμηνο.
   3.   Οι υπάλληλοι που ανήκουν στις κατηγορίες «στελέχη» και «υπάλληλοι εφαρμογής» δεν δικαιούνται αμοιβής ούτε άλλου ανταλλάγματος για τις υπερωρίες τους.
   Υπό τους όρους που καθορίζονται στους εσωτερικούς κανόνες εφαρμογής που αναφέρονται στην παράγραφο 1, οι υπάλληλοι της κατηγορίας των «εκτελεστικών υπαλλήλων» δικαιούνται άδειας ανάπαυσης μετά την πραγματοποίηση υπερωριών. Εάν, λόγω των αναγκών της υπηρεσίας, δεν είναι δυνατή η παροχή αυτής της άδειας εντός έξι μηνών από την ημερομηνία κατά την οποία έλαβε χώρα η υπερωρία, παρέχεται αυτομάτως αμοιβή ανά ώρα υπερωριακής εργασίας, η οποία καθορίζεται στους εν λόγω κανόνες.
   Τμήμα 2
   Άδειες
   Άρθρο 40
   1.   Για κάθε ημερολογιακό έτος, ο υπάλληλος δικαιούται ετήσια άδεια τουλάχιστον 24 και κατ’ ανώτατο όριο 30 εργασίμων ημερών, σύμφωνα με τους εσωτερικούς κανόνες εφαρμογής που καθορίζει ο διευθυντής. Οι κανόνες αυτοί διέπουν τους όρους μεταφοράς ημερών αδείας από ένα ημερολογιακό έτος στο επόμενο.
   2.   Πέραν της κανονικής αδείας, ο διευθυντής είναι δυνατόν να χορηγήσει κατ’ εξαίρεση στον υπάλληλο ειδική άδεια κατόπιν αιτήσεώς του. Οι λεπτομέρειες σχετικά με τη χορήγηση αυτής της άδειας καθορίζονται στους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   Άρθρο 41
   Πέραν των κατά το άρθρο 40 αδειών, οι γυναίκες υπάλληλοι δικαιούνται άδεια μετ’ αποδοχών λόγω τοκετού, εφόσον προσκομίσουν σχετικό ιατρικό πιστοποιητικό. Η άδεια αρχίζει κανονικά έξι εβδομάδες πριν από την πιθανολογούμενη ημερομηνία τοκετού, η οποία αναγράφεται στο πιστοποιητικό, λήγει δε κανονικά δέκα εβδομάδες μετά τον τοκετό, χωρίς να δύναται να είναι κατώτερη από δεκαέξι εβδομάδες.
   Ωστόσο, εάν επιτρέπεται ιατρικώς, η ενδιαφερόμενη υπάλληλος μπορεί να αρχίσει την άδεια μητρότητας σε ημερομηνία που απέχει λιγότερο από έξι εβδομάδες από την πιθανολογούμενη ημερομηνία τοκετού, οπότε οι δέκα εβδομάδες της μετά τον τοκετό άδειας προσαυξάνονται κατά χρόνο ίσο με το διάστημα κατά το οποίο η ενδιαφερόμενη εργάσθηκε μεταξύ της έκτης εβδομάδας προ του τοκετού και της ημερομηνίας του τοκετού.
   Οι άνδρες υπάλληλοι δικαιούνται άδεια πατρότητας διάρκειας πέντε εργάσιμων ημερών εντός δέκα εβδομάδων από την ημερομηνία τοκετού.
   Άρθρο 42
   Υπάλληλος ο οποίος, αποδεικνύει ότι κωλύεται να ασκήσει τα καθήκοντά του λόγω ασθενείας ή ατυχήματος, απολαύει αυτοδικαίως αναρρωτικής άδειας, σύμφωνα με τους εσωτερικούς κανόνες τους οποίους θεσπίζει το διοικητικό συμβούλιο κατόπιν προτάσεως του διευθυντή. Το Κέντρο έχει τη διακριτική ευχέρεια να αποφασίσει να ζητήσει ιατρική γνωμοδότηση.
   Άρθρο 43
   Η ετήσια άδεια του υπαλλήλου στον οποίο επιτρέπεται να εργάζεται με μειωμένο ωράριο ελαττώνεται, κατά τη διάρκεια της δραστηριότητας αυτής, στο ήμισυ. Τα κλάσματα ημέρας που αφαιρούνται υπολογίζονται σε αναλογική βάση, σύμφωνα με τους εσωτερικούς κανόνες εφαρμογής που θεσπίζονται από τον διευθυντή.
   Άρθρο 44
   1.   Πέραν των περιπτώσεων ασθενείας και ατυχήματος, ο υπάλληλος δεν δύναται να απουσιάσει χωρίς προηγούμενη σχετική άδεια από τον ιεραρχικά ανώτερό του. Με την επιφύλαξη τυχόν πειθαρχικών κυρώσεων, κάθε παράτυπη απουσία που έχει δεόντως διαπιστωθεί, καταλογίζεται στη διάρκεια της ετήσιας άδειας του ενδιαφερομένου. Σε περίπτωση εξαντλήσεως της άδειας αυτής, ο υπάλληλος στερείται του δικαιώματος επί των αποδοχών του για την αντίστοιχη περίοδο.
   2.   Εάν ο υπάλληλος επιθυμεί να διανύσει την αναρρωτική άδεια εκτός του τόπου στον οποίο υπηρετεί, οφείλει να λάβει προηγουμένως άδεια από τον διευθυντή.
   3.   Αν συντρέχουν εξαιρετικές περιστάσεις, είναι δυνατόν να χορηγείται στον υπάλληλο, κατόπιν αιτήσεώς του, και με τη διακριτική ευχέρεια του διευθυντή, άδεια άνευ αποδοχών για προσωπικούς λόγους. Η διάρκεια της άδειας αυτής δεν υπερβαίνει το ένα έτος ανά δεκαπενταετή περίοδο.
   Κατά τη διάρκεια της εν λόγω περιόδου, ο υπάλληλος δεν απολαύει προαγωγής σε κλιμάκιο, η δε περίοδος απουσίας με άδεια άνευ αποδοχών δεν λαμβάνεται υπόψη για τον υπολογισμό της ελάχιστης περιόδου που ορίζεται στο άρθρο 31 παράγραφοι 1 και 2.
   Οι κανόνες που ισχύουν για την άδεια άνευ αποδοχών καθορίζονται στους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   4.   Στο τέλος κάθε δεκαοκτάμηνης περιόδου συνεχούς υπηρεσίας, οι υπάλληλοι, οι νόμιμοι σύζυγοι αυτών και τα συντηρούμενα τέκνα τους, δικαιούνται ταξίδι μετ’ επιστροφής στον τόπο καταγωγής τους, σύμφωνα με τους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   Τμήμα 3
   Αργίες
   Άρθρο 45
   Ο κατάλογος των αργιών καταρτίζεται από τον διευθυντή.
   ΚΕΦΑΛΑΙΟ V
   Αποδοχές και επιστροφή εξόδων
   Άρθρο 46
   1.   Σύμφωνα με τους όρους που καθορίζονται στους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή και εκτός εάν άλλως προβλέπεται, ο υπάλληλος δικαιούται αποδοχών αντίστοιχων με την κατηγορία, το βαθμό και το κλιμάκιό του εκ του γεγονότος και μόνον του διορισμού του.
   Ο υπάλληλος δεν δύναται να παραιτηθεί αυτού του δικαιώματος.
   2.   Οι αποδοχές αυτές περιλαμβάνουν το βασικό μισθό, τα οικογενειακά επιδόματα και αποζημιώσεις.
   Άρθρο 47
   Η αμοιβή των υπαλλήλων εκφράζεται και καταβάλλεται σε ευρώ.
   Άρθρο 48
   Κατόπιν προτάσεως του διευθυντή, το διοικητικό συμβούλιο εγκρίνει την αναπροσαρμογή των αποδοχών σε ετήσια βάση, με βάση τη μέθοδο που έχει συμφωνηθεί από το Συμβούλιο Υπουργών της Ευρωπαϊκής Ένωσης για το προσωπικό των Κοινοτήτων.
   Άρθρο 49
   Οι μηνιαίοι βασικοί μισθοί ορίζονται για κάθε κατηγορία, βαθμό και κλιμάκιο σύμφωνα με τον πίνακα που αναφέρεται στο παράρτημα ΙΙ.
   Άρθρο 50
   1.   Τα οικογενειακά επιδόματα τα οποία δικαιούται ο υπάλληλος καθορίζονται στους κανόνες που αναφέρονται στο άρθρο 46 και περιλαμβάνουν:
   
               α)
            
            
               το επίδομα στέγης·
            
         
               β)
            
            
               το επίδομα συντηρουμένων τέκνων·
            
         
               γ)
            
            
               το σχολικό επίδομα.
            
         2.   Οι υπάλληλοι που δικαιούνται οικογενειακών επιδομάτων τα οποία αναφέρονται στο παρόν άρθρο υποχρεούνται να δηλώνουν τα επιδόματα της ιδίας φύσεως που καταβάλλονται από άλλη πηγή, προκειμένου τα τελευταία αυτού επιδόματα να αφαιρούνται από τα επιδόματα τα καταβαλλόμενα δυνάμει του παρόντος καθεστώτος.
   3.   Το επίδομα συντηρουμένου τέκνου δύναται να διπλασιασθεί κατόπιν ειδικής και αιτιολογημένης αποφάσεως του διευθυντή που λαμβάνεται βάσει αποδεικτικών ιατρικών εγγράφων συντεταγμένων από ιατρό που ορίζει το Κέντρο, από τα οποία προκύπτει ότι το εν λόγω τέκνο επιβάλλει στον υπάλληλο δυσβάστακτα οικονομικά βάρη που απορρέουν από διανοητική ή φυσική αναπηρία από την οποία το τέκνο έχει προσβληθεί.
   Άρθρο 51
   Σε περίπτωση θανάτου του υπαλλήλου διαρκούσης της υπαλληλικής σχέσεως, ο/η επιζών(-ώσα) νόμιμος σύζυγος ή τα συντηρούμενα τέκνα δικαιούνται των συνολικών αποδοχών του αποθανόντος έως το τέλος του έκτου μήνα που ακολουθεί τον μήνα του θανάτου.
   Άρθρο 52
   Σύμφωνα με τους όρους που καθορίζονται στους εσωτερικούς κανόνες που αναφέρονται στο άρθρο 46, ο υπάλληλος δικαιούται επιστροφής των εξόδων, στα οποία υποβλήθηκε λόγω της αναλήψεως των καθηκόντων του, της μεταθέσεως, της περιοδικής αδείας του στον τόπο καταγωγής ή της λήξεως των καθηκόντων του, καθώς και της επιστροφής των εξόδων στα οποία υποβλήθηκε κατά την άσκηση, ή επ’ ευκαιρία της άσκησης, των καθηκόντων του, με την επιφύλαξη του άρθρου 36 παράγραφος 3.
   Άρθρο 53
   1.   Σε περίπτωση θανάτου ενός υπαλλήλου, του/της νόμιμου συζύγου ή του συντηρούμενου τέκνου, τα έξοδα μεταφοράς της σορού από τον τόπο εργασίας στον τόπο καταγωγής του υπαλλήλου επιστρέφονται από το Κέντρο. Προς τούτο, το Κέντρο μπορεί να χορηγήσει προκαταβολή.
   Το Κέντρο επιστρέφει επίσης τα έξοδα ταξιδίου, καθώς και τα έξοδα μεταφοράς της οικοσκευής των επιζώντων προσώπων που αναφέρονται στο πρώτο εδάφιο, οι οποίοι επιστρέφουν στον τόπο καταγωγής του αποθανόντος υπαλλήλου.
   2.   Σε περίπτωση θανάτου του υπαλλήλου κατά τη διάρκεια αποστολής, το Κέντρο επιστρέφει τα έξοδα μεταφοράς της σορού από τον τόπο στον οποίο επήλθε ο θάνατος έως τον τόπο καταγωγής του υπαλλήλου.
   Άρθρο 54
   Κάθε ποσό που ελήφθη αχρεωστήτως επιστρέφεται εάν ο λαβών γνώριζε την αντικανονικότητα της καταβολής ή εάν η αντικανονικότητα ήταν τόσο εμφανής ώστε δεν ήταν δυνατό να την αγνοεί. Η διαδικασία επιστροφής καθορίζεται από τον διευθυντή.
   ΚΕΦΑΛΑΙΟ VI
   Πειθαρχικά μέτρα
   Άρθρο 55
   1.   Κάθε παράλειψη του υπαλλήλου να συμμορφωθεί με τις υποχρεώσεις του δυνάμει του παρόντος καθεστώτος, εκ προθέσεως ή εξ αμελείας, αποτελεί λόγο πειθαρχικής κύρωσης.
   2.   Οι πειθαρχικές κυρώσεις λαμβάνουν μία από τις ακόλουθες μορφές:
   
               —
            
            
               Κυρώσεις πρώτου βαθμού:
               
                           α)
                        
                        
                           έγγραφη προειδοποίηση·
                        
                     
                           β)
                        
                        
                           επίπληξη.
                        
                     
         
               —
            
            
               Κυρώσεις δευτέρου βαθμού:
               
                           α)
                        
                        
                           προσωρινή αναστολή της προαγωγής κατά κλιμάκιο·
                        
                     
                           β)
                        
                        
                           υποβιβασμός κατά βαθμό ή κατηγορία·
                        
                     
                           γ)
                        
                        
                           ανάκληση του διορισμού.
                        
                     
         3.   Δεν επιβάλλονται περισσότερες από μία πειθαρχικές κυρώσεις για ένα και το αυτό παράπτωμα.
   Άρθρο 56
   1.   Ο διευθυντής δύναται να επιβάλει την κύρωση της έγγραφης προειδοποίησης και της επίπληξης, χωρίς διαβούλευση με το διοικητικό συμβούλιο, προτάσει του ιεραρχικώς ανωτέρου του υπαλλήλου ή με δική του πρωτοβουλία και ύστερα από ακρόαση του ενδιαφερομένου. Ο υπάλληλος μπορεί, εάν το επιθυμεί, να απαντήσει στην έγγραφη προειδοποίηση ή στην επίπληξη. Η απάντηση του υπαλλήλου φυλάσσεται στον ατομικό του φάκελο.
   2.   Οι άλλες κυρώσεις επιβάλλονται από το διοικητικό συμβούλιο μετά το πέρας της πειθαρχικής διαδικασίας που προβλέπεται στο άρθρο 58. Η διαδικασία αυτή κινείται με πρωτοβουλία του διευθυντή ή του διοικητικού συμβουλίου ύστερα από ακρόαση του ενδιαφερομένου.
   Άρθρο 57
   1.   Σε περίπτωση που ο υπάλληλος υποπέσει σε βαρύ παράπτωμα, είτε πρόκειται για παράλειψη των επαγγελματικών υποχρεώσεών του είτε για παράβαση του κοινού δικαίου, ο διευθυντής δύναται να διατάξει τη θέση του υπαλλήλου σε αναστολή. Η απόφαση αυτή λαμβάνεται προληπτικά εντός τεσσάρων ημερών αφ’ ης στιγμής ο διευθυντής έλαβε γνώση του περιστατικού για το οποίο κατηγορείται.
   2.   Η απόφαση με την οποία απαγγέλλεται η θέση σε αναστολή του υπαλλήλου πρέπει να καθορίζει εάν ο ενδιαφερόμενος, κατά τη διάρκεια της αναστολής, διατηρεί το δικαίωμα επί των αποδοχών του ή να καθορίζει το ποσό της παρακράτησης που αυτός υφίσταται, χωρίς όμως η παρακράτηση αυτή να δύναται να υπερβαίνει το ήμισυ του βασικού του μισθού.
   3.   Εάν δεν έχει ληφθεί απόφαση εντός διμήνου από την ημερομηνία ενάρξεως ισχύος της απόφασης περί αναστολής του υπαλλήλου, η διατήρηση αυτής της αναστολής πρέπει να επιβεβαιώνεται από το διοικητικό συμβούλιο.
   4.   Εάν δεν έχει ληφθεί απόφαση εντός τετραμήνου από την ημερομηνία ενάρξεως ισχύος της απόφασης περί αναστολής του υπαλλήλου, ο υπάλληλος λαμβάνει εκ νέου όλες τις αποδοχές του.
   5.   Εάν, κατά τη λήξη της πειθαρχικής διαδικασίας, δεν έχει επιβληθεί καμία κύρωση στον υπάλληλο, ή εάν του έχει απευθυνθεί μόνο έγγραφη προειδοποίηση ή επίπληξη, ο ενδιαφερόμενος υπάλληλος έχει δικαίωμα επιστροφής των παρακρατήσεων επί των αποδοχών του.
   6.   Εντούτοις, εάν ο υπάλληλος διώκεται ποινικώς για τις ίδιες πράξεις, η κατάστασή του ρυθμίζεται οριστικά μόνο μετά την έκδοση αμετακλήτου δικαστικής αποφάσεως.
   Άρθρο 58
   1.   Ο διευθυντής αρχίζει πειθαρχική διαδικασία, στο πλαίσιο της οποίας ερευνητική επιτροπή ad hoc υποβάλλει έκθεση στον διευθυντή, στην οποία αναφέρονται σαφώς οι παράνομες πράξεις για τις οποίες κατηγορείται ο υπάλληλος και, εάν απαιτείται, οι περιστάσεις υπό τις οποίες διαπράχθηκαν.
   Η εν λόγω έκθεση διαβιβάζεται στον πρόεδρο του διοικητικού συμβουλίου ο οποίος την κοινοποιεί στον ενδιαφερόμενο εγγράφως.
   Η μη παραλαβή της επιστολής εξ υπαιτιότητος του υπαλλήλου ή η άρνησή του να υπογράψει το αποδεικτικό παραλαβής, ισοδυναμεί με κοινοποίηση.
   2.   Η σύνθεση και οι διαδικασίες της ερευνητικής επιτροπής ad hoc καθορίζονται στους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   ΤΙΤΛΟΣ III
   ΔΙΕΥΘΥΝΤΗΣ
   Άρθρο 59
   1.   Οι διατάξεις του παρόντος καθεστώτος με τις οποίες θεσπίζονται τα δικαιώματα και οι υποχρεώσεις των υπαλλήλων εφαρμόζονται τηρουμένων των αναλογιών στον διευθυντή.
   2.   Οσάκις, στο πλαίσιο του παρόντος καθεστώτος, προβλέπεται ότι ο διευθυντής λαμβάνει αποφάσεις για τους υπαλλήλους και τους τοπικούς υπαλλήλους, οι αντίστοιχες αποφάσεις για τον διευθυντή λαμβάνονται από το διοικητικό συμβούλιο.
   Επίσης, οσάκις προβλέπεται ότι οι υπάλληλοι και οι τοπικοί υπάλληλοι παρέχουν πληροφορίες στον διευθυντή, ο διευθυντής παρέχει τις πληροφορίες αυτού του είδους στο διοικητικό συμβούλιο.
   ΤΙΤΛΟΣ IV
   ΚΟΙΝΩΝΙΚΕΣ ΚΑΙ ΦΟΡΟΛΟΓΙΚΕΣ ΔΙΑΤΑΞΕΙΣ ΚΑΙ ΔΙAΤΑΞΕΙΣ ΠΕΡΙ ΕΝΔΙΚΩΝ ΜΕΣΝ
   ΚΕΦΑΛΑΙΟ I
   Κοινωνικές διατάξεις
   Τμήμα 1
   Κοινωνική ασφάλιση
   Άρθρο 60
   1.   Όσον αφορά την κοινωνική ασφάλιση, ο υπάλληλος, ο διευθυντής και, εφόσον χρειάζεται, τα νόμιμα μέλη των οικογενειών τους που αναγνωρίζονται από το Κέντρο, μπορούν να επιλέγουν μεταξύ του καθεστώτος του κράτους στο οποίο εδρεύει το Κέντρο, του καθεστώτος του κράτους της τελευταίας διαμονής ή του καθεστώτος του κράτους του οποίου είναι υπήκοοι, ή οιουδήποτε ιδιωτικού καθεστώτος με το οποίο το Κέντρο έχει υπογράψει συμφωνία.
   Ωστόσο, το εν λόγω δικαίωμα ασκείται μόνον άπαξ και εντός τριμήνου από την ημερομηνία διορισμού, παράγει δε αποτελέσματα από την ημερομηνία ανάληψης των καθηκόντων.
   2.   Ο υπάλληλος, ο διευθυντής και ο/η νόμιμος σύζυγος, εφόσον δεν δικαιούνται παροχών της αυτής φύσεως και του αυτού επιπέδου κατ’ εφαρμογή άλλων νομοθετικών ή διοικητικών διατάξεων, καθώς και τα συντηρούμενα τέκνα τους, κατά τα αναφερόμενα στους εσωτερικούς κανόνες, καλύπτονται κατά των κινδύνων ασθενείας. Ο βαθμός κάλυψης των κινδύνων αυτών ορίζεται στους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   3.   Οι αναγκαίες συνεισφορές για την εξασφάλιση της κάλυψης των κινδύνων ασθενείας βαρύνουν τον υπάλληλο και το Κέντρο σύμφωνα με τους εσωτερικούς κανόνες που μνημονεύονται στην παράγραφο 2.
   Άρθρο 61
   1.   Υπό τους όρους που καθορίζονται στους εσωτερικούς κανόνες που αναφέρονται στο άρθρο 60, ο υπάλληλος και ο διευθυντής καλύπτονται, από την ημερομηνία ανάληψης των καθηκόντων τους, έναντι των κινδύνων επαγγελματικής νόσου και ατυχήματος. Συμβάλλουν στη δαπάνη ασφάλισης κατά των εν λόγω κινδύνων.
   2.   Στους εσωτερικούς κανόνες που αναφέρονται στην παράγραφο 1, διευκρινίζονται οι μη καλυπτόμενοι κίνδυνοι, οι καταβλητέες παροχές και τα καλυπτόμενα έξοδα.
   Άρθρο 62
   1.   Εάν ο υπάλληλος ή ο διευθυντής αποκτήσει παιδί, καταβάλλεται εφάπαξ επίδομα στο πρόσωπο το οποίο ασκεί πράγματι τη φροντίδα του παιδιού, σύμφωνα με τους εσωτερικούς κανόνες που αναφέρονται στο άρθρο 60.
   2.   Ο δικαιούχος του επιδόματος τοκετού υποχρεούται να δηλώσει τα επιδόματα της αυτής φύσεως που εισπράττει από άλλη πηγή για το ίδιο παιδί. Τα επιδόματα αυτά αφαιρούνται από το επίδομα που αναφέρεται στην παράγραφο 1. Εάν και οι δύο γονείς ανήκουν στο προσωπικό του Κέντρου και συγκεντρώνουν τις προϋποθέσεις χορήγησης του επιδόματος, το επίδομα καταβάλλεται μία μόνο φορά.
   Τμήμα 2
   Ταμείο Προνοίας
   Άρθρο 63
   1.   Σύμφωνα με τους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή, το Κέντρο συγκροτεί Ταμείο Προνοίας για τους υπαλλήλους και τον διευθυντή. Οι κανόνες αυτοί περιέχουν τις τεχνικές λεπτομέρειες της υποχρεωτικής και της εθελοντικής συνεισφοράς των υπαλλήλων και του Κέντρου στο Ταμείο, καθώς και τις μεθόδους πληρωμής από το Ταμείο στους υπαλλήλους που αποχωρούν από την υπηρεσία του Ταμείου.
   2.   Η αναγκαία συνεισφορά για τη συγκρότηση του Ταμείου Προνοίας βαρύνει τους υπαλλήλους και το Κέντρο, σύμφωνα με τους εσωτερικούς κανόνες που αναφέρονται στην παράγραφο 1.
   Τμήμα 3
   Επίδομα οριστικής και εθελουσίας εξόδου
   Άρθρο 64
   1.   Υπάλληλος ο οποίος υπηρέτησε στο Κέντρο επί πέντε τουλάχιστον έτη, και του οποίου η σύμβαση λήγει κατόπιν συμφωνίας μεταξύ του υπαλλήλου αυτού και του Κέντρου, είναι δυνατόν, κατόπιν αποφάσεως του διοικητικού συμβουλίου και βάσει εκθέσεως καταρτιζόμενης από τον διευθυντή, να λάβει έκτακτο επίδομα οριστικής και εθελουσίας εξόδου, σύμφωνα με τους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   2.   Το επίδομα εξόδου δεν παρέχεται αυτομάτως και χορηγείται ενδεχομένως αφού ληφθούν υπόψη τα συμφέροντα και οι στόχοι του Κέντρου. Η πληρωμή πραγματοποιείται, υπό τους όρους που ορίζει το διοικητικό συμβούλιο κατόπιν προτάσεως του διευθυντή και σύμφωνα με τους εσωτερικούς κανόνες που αναφέρονται στην παράγραφο 1.
   3.   Το επίδομα εξόδου δεν χορηγείται εάν η σύμβαση λυθεί κατ’ εφαρμογή των άρθρων 36 και 37.
   4.   Το επίδομα εξόδου δεν χορηγείται στον διευθυντή.
   5.   Το επίδομα εξόδου είναι ασυμβίβαστο προς την αποζημίωση που προβλέπεται στο άρθρο 34 παράγραφος 5.
   ΚΕΦΑΛΑΙΟ II
   Φορολογικές διατάξεις
   Άρθρο 65
   1.   Επί των αποδοχών, τις οποίες καταβάλλει το Κέντρο στον διευθυντή και τους υπαλλήλους του, παρακρατείται φόρος υπέρ του Κέντρου.
   Οι όροι και η διαδικασία επιβολής του φόρου ορίζονται στο παράρτημα ΙΙΙ. Η επιτροπή μπορεί να τροποποιήσει το εν λόγω παράρτημα εφόσον απαιτείται.
   2.   Ο φόρος εισπράττεται από το Κέντρο με παρακράτηση στην πηγή. Το προϊόν του φόρου εγγράφεται στον προϋπολογισμό του Κέντρου στο τμήμα «Έσοδα».
   ΚΕΦΑΛΑΙΟ III
   Διατάξεις περί ένδικων μέσων
   Άρθρο 66
   1.   Ο υπάλληλος και ο διευθυντής δικαιούνται να υποβάλλουν στην αρμόδια αρχή αίτηση προκειμένου να λάβει απόφαση για θέμα που τους αφορά. Η αρμόδια αρχή κοινοποιεί στον ενδιαφερόμενο την αιτιολογημένη απόφασή της εντός δύο μηνών από την κατάθεση της αιτήσεως. Η παρέλευση της προθεσμίας αυτής χωρίς απάντηση εκ μέρους της αρχής ισοδυναμεί με σιωπηρή απορριπτική απόφαση, κατά της οποίας μπορεί να ασκηθεί ένσταση σύμφωνα με την ακόλουθη παράγραφο.
   2.   Ο υπάλληλος και ο διευθυντής μπορούν να υποβάλλουν στην αρμόδια αρχή ένσταση κατά οιασδήποτε πράξεως η οποία τους επηρεάζει αρνητικά, τόσο στην περίπτωση που η αρμόδια αρχή έχει ήδη λάβει απόφαση, όσο και όταν έχει παραλείψει να λάβει μέτρο που επιβάλλεται από το παρόν καθεστώς. Η ένσταση αποτελεί έγγραφο με το οποίο ζητείται η φιλική επίλυση της διαφοράς που έχει προκύψει. Η ένσταση πρέπει να υποβάλλεται εντός προθεσμίας δύο μηνών. Η προθεσμία αυτή αρχίζει:
   
               —
            
            
               από την ημερομηνία κοινοποιήσεως της απόφασης στον ενδιαφερόμενο, όχι όμως αργότερα από την ημερομηνία κατά την οποία ο ενδιαφερόμενος λαμβάνει γνώση της αποφάσεως, αν πρόκειται για μέτρο ατομικού χαρακτήρα· εντούτοις, σε περίπτωση που η πράξη ατομικού χαρακτήρα επηρεάζει αρνητικά τρίτο, η εν λόγω προθεσμία για το πρόσωπο αυτό αρχίζει από την ημερομηνία παραλαβής της σχετικής κοινοποίησης,
            
         
               —
            
            
               από την ημερομηνία λήξεως της προθεσμίας απάντησης, εφόσον η υποβολή ένστασης αναφέρεται σε σιωπηρή απορριπτική απόφαση κατά τα προβλεπόμενα στην παράγραφο 1.
            
         Η αρμόδια αρχή κοινοποιεί στον ενδιαφερόμενο την αιτιολογημένη απόφασή της εντός προθεσμίας δύο μηνών από την ημερομηνία υποβολής της ένστασης. Μετά τη λήξη της προθεσμίας αυτής, η παράλειψη απάντησης στην ένσταση σημαίνει σιωπηρή απορριπτική απόφαση, κατά της οποίας μπορεί να ασκηθεί προσφυγή σύμφωνα με το άρθρο 67.
   Η διαδικασία σύμφωνα με την οποία η αρμόδια αρχή λαμβάνει αιτιολογημένη απόφαση καθορίζεται στους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   Κατά την έννοια του παρόντος άρθρου, αρμόδια αρχή είναι:
   
               —
            
            
               ο διευθυντής για τους υπαλλήλους,
            
         
               —
            
            
               το διοικητικό συμβούλιο για τον διευθυντή, καθώς και για τις περιπτώσεις ένστασης κατά πειθαρχικής κύρωσης που επέβαλε ο διευθυντής,
            
         
               —
            
            
               η επιτροπή για τις περιπτώσεις ένστασης κατά πειθαρχικής κύρωσης που επέβαλε το διοικητικό συμβούλιο κατά του διευθυντή.
            
         Άρθρο 67
   1.   Οι διαφορές μεταξύ των υπαλλήλων και του Κέντρου καθώς και οι διαφορές μεταξύ του διευθυντή και του Κέντρου, μπορούν να επιλύονται διά συνδιαλλαγής σύμφωνα με τις διαδικασίες που καθορίζονται στο παράρτημα IV. Ωστόσο, σε περίπτωση που δεν είναι δυνατή η επίλυση της διαφοράς, ο υπάλληλος έχει το δικαίωμα να προσφύγει στο Διοικητικό Δικαστήριο της Διεθνούς Οργάνωσης Εργασίας.
   2.   Το Διοικητικό Δικαστήριο της Διεθνούς Οργάνωσης Εργασίας, εφεξής «Διοικητικό Δικαστήριο», είναι αρμόδιο να κρίνει επί οιασδήποτε διαφοράς μεταξύ του Κέντρου και υπαλλήλου του Κέντρου όσον αφορά τη νομιμότητα πράξεως που τους επηρεάζει αρνητικά, κατά την έννοια του άρθρου 66 παράγραφος 2.
   3.   Η προσφυγή ενώπιον του Διοικητικού Δικαστηρίου είναι παραδεκτή μόνον εάν:
   
               —
            
            
               έχει προηγουμένως υποβληθεί στην αρμόδια αρχή ένσταση σύμφωνα με το άρθρο 66 παράγραφος 2 εντός της ταχθείσας προθεσμίας,
            
         
               —
            
            
               η ένσταση απορρίφθηκε ρητά ή σιωπηρά,
            
         
               —
            
            
               η διαδικασία συνδιαλλαγής δεν είχε αποτέλεσμα.
            
         4.   Οι προσφυγές δυνάμει της παραγράφου 2 υποβάλλονται εντός προθεσμίας τριών μηνών. Η προθεσμία αυτή αρχίζει:
   
               —
            
            
               από την ημερομηνία κοινοποίησης της απόφασης που ελήφθη προς απάντηση της ένστασης,
            
         
               —
            
            
               από την ημερομηνία λήξεως της προθεσμίας απαντήσεως, εφόσον η προσφυγή αφορά σιωπηρή απορριπτική απόφαση της ένστασης που υποβλήθηκε σύμφωνα με το άρθρο 66 παράγραφος 2. Εντούτοις, εάν η ένσταση απορρίφθηκε με ρητή απόφαση, αφού προηγουμένως είχε απορριφθεί με σιωπηρή απόφαση αλλά πριν να λήξη η προθεσμία για άσκηση προσφυγής, η προθεσμία για άσκηση προσφυγής αρχίζει να προσμετράται εκ νέου.
            
         ΤΙΤΛΟΣ V
   ΤΟΠΙΚΟΙ ΥΠΑΛΛΗΛΟI
   Άρθρο 68
   1.   Ο τοπικός υπάλληλος προσλαμβάνεται με σύμβαση εργασίας από τον διευθυντή για ορισμένο χρόνο.
   2.   Για τον τοπικό υπάλληλο ισχύει τηρουμένων των αναλογιών ο τίτλος ΙΙ, εξαιρέσει των άρθρων 6 έως 10, 29, 31 έως 37, 40 έως 43, 46 έως 50 και το κεφάλαιο VI.
   Άρθρο 69
   Οι όροι εργασίας του τοπικού υπαλλήλου, και ιδίως όσον αφορά:
   
               α)
            
            
               τις λεπτομέρειες της πρόσληψής τους και της λύσης των συμβάσεών τους·
            
         
               β)
            
            
               τις άδειες,
               και
            
         
               γ)
            
            
               την κατάταξη και την αμοιβή,
            
         καθορίζονται από τον διευθυντή βάσει των κανόνων και των πρακτικών στον τόπο που ασκεί τα καθήκοντά του ο τοπικός υπάλληλος.
   Άρθρο 70
   Στον τομέα της κοινωνικής ασφάλισης, το Κέντρο αναλαμβάνει ό,τι βαρύνει τον εργοδότη βάσει των ρυθμίσεων που ισχύουν στον τόπο που ασκεί τα καθήκοντά του ο τοπικός υπάλληλος.
   Άρθρο 71
   Κάθε τοπικός υπάλληλος δύναται να υποβάλει στον διευθυντή αίτηση ζητώντας του να λάβει απόφαση για θέμα που τον αφορά. Ο διευθυντής κοινοποιεί την αιτιολογημένη απόφασή του στον ενδιαφερόμενο εντός μηνός από την υποβολή της αίτησης. Σε περίπτωση απορριπτικής απόφασης, ο τοπικός υπάλληλος δύναται να ασκήσει προσφυγή σύμφωνα με το άρθρο 72.
   Άρθρο 72
   Οι διαφορές μεταξύ του Κέντρου και των τοπικών υπαλλήλων φέρονται ενώπιον του δικαστηρίου το οποίο είναι αρμόδιο βάσει της ισχύουσας νομοθεσίας στον τόπο που ο τοπικός υπάλληλος ασκεί τα καθήκοντά του.
   ΤΤΙΤΛΟΣ VI
   ΥΠΑΛΛΗΛΟΙ ΠΟΥ ΥΠΗΡΕΤΟΥΝ ΣΤΟ ΕΞΩΤΕΡΙΚΟ
   Άρθρο 73
   Οι διατάξεις που εφαρμόζονται στους υπαλλήλους που υπηρετούν στο εξωτερικό διέπονται από τους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   ΤΤΙΤΛΟΣ VII
   ΚΑΝΟΝΕΣ ΠΟΥ ΙΣΧΥΟΥΝ ΓΙΑ ΤΟ ΠΡΟΣΩΡΙΝΑ ΑΠΟΣΠΑΣΜΕΝΟ ΠΡΟΣΩΠΙΚΟ ΣΤΟ ΚΕΝΤΡΟ
   Άρθρο 74
   Οι διατάξεις που εφαρμόζονται στα πρόσωπα από οργανώσεις ή εταιρείες, τα οποία έχουν αποσπασθεί προσωρινά στο Κέντρο δυνάμει ειδικών συμφωνιών συνεργασίας ή ανταλλαγής, διέπονται από τους εσωτερικούς κανόνες που θεσπίζει το διοικητικό συμβούλιο κατόπιν προτάσεως του διευθυντή.
   ΤΙΤΛΟΣ VIII
   ΤΕΛΙΚΕΣ ΔΙΑΤΑΞΕΙΣ
   Άρθρο 75
   Το παρόν καθεστώς αρχίζει να ισχύει την ίδια ημερομηνία με την απόφαση της Επιτροπής των Πρέσβεων ΑΚΕ-ΕΚ που το εγκρίνει.
   Άρθρο 76
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 27 Σεπτεμβρίου 2006.
      
         
            Για την Επιτροπή των Πρέσβεων
         
         
            Ο Πρόεδρος
         
         R. MAKONGO
         
      
   
   
      (1)  ΕΕ L 317 της 15.12.2000, σ. 3. Συμφωνία όπως τροποποιήθηκε τελευταία με τη συμφωνία που υπογράφηκε στο Λουξεμβούργο στις 25 Ιουνίου 2005 (ΕΕ L 287 της 28.10.2005, σ. 4).
   
      ΠΑΡΑΡΤΗΜΑ Ι
      ΤΕΧΝΙΚΟ ΚΕΝΤΡΟ ΓΕΩΡΓΙΚΗΣ ΚΑΙ ΑΓΡΟΤΙΚΗΣ ΣΥΝΕΡΓΑΣΙΑΣ (ΤΚΓΑΣ)
      ΣΥΜΒΑΣΗ (1) ΠΡΟΣ:
      
                   
               
               
                  Κυρία/Κύριο
               
            
                   
               
               
                  Ημερομηνία γεννήσεως
               
            
                   
               
               
                  Υπηκοότητα
               
            
                   
               
               
                  Κάτοχος του δελτίου ταυτότητας αριθ.
               
            
                   
               
               
                  Εκδοθείσας στις
               
            Βάσει των πληροφοριών που παρείχατε στην αίτησή σας και κατόπιν της διαδικασίας προσλήψεων σε διαγωνιστική βάση, το Τεχνικό Κέντρο Γεωργικής και Αγροτικής Συνεργασίας (ΤΚΓΑΣ), εκπροσωπούμενο από τον διευθυντή του, κ …, βάσει του άρθρου 6 της απόφασης αριθ. 5/2006 της Επιτροπής των Πρέσβεων ΑΚΕ-ΕΚ σχετικά με το καθεστώς που εφαρμόζεται στο προσωπικό του Κέντρου, αποφάσισε να σας διορίσει υπάλληλο του Κέντρου.
      Οι όροι που διέπουν το διορισμό σας είναι οι ακόλουθοι.
      
                  1.
               
               
                  Διάρκεια
                  Η σύμβαση εργασίας αρχίζει να ισχύει στις … για αόριστο χρονικό διάστημα στο πλαίσιο του παραρτήματος ΙΙΙ της συμφωνίας του Κοτονού.
               
            
                  2.
               
               
                  Περίοδος δοκιμαστικής υπηρεσίας
                  Οι πρώτοι έξι μήνες υπηρεσίας θεωρούνται ως περίοδος δοκιμαστικής υπηρεσίας. Κατά τη διάρκεια της περιόδου αυτής, έκαστο των μερών δύναται να λύσει την παρούσα σύμβαση με συστημένη επιστολή και χωρίς προειδοποίηση. Η δοκιμαστική αυτή περίοδος ισχύει μόνο για τον πρώτο διορισμό.
               
            
                  3.
               
               
                  Τόπος
                  Τοποθετείστε επί του παρόντος στ … Ωστόσο, είναι δυνατόν να τοποθετηθείτε σε άλλο τόπο εργασίας αποκλειστικά προς το συμφέρον του Κέντρου.
               
            
                  4.
               
               
                  Κατάταξη
                  Κατηγορία:
                  Βαθμός:
                  Κλιμάκιο:
                  Δέχεστε να τοποθετείσθε από τον διευθυντή, οσάκις το κρίνει σκόπιμο για τις ανάγκες του Κέντρου, σε θέση με καθήκοντα ανάλογα με την κατηγορία και το βαθμό σας, πράγμα το οποίο μπορεί να συνεπάγεται αλλαγές στα καθήκοντά σας.
               
            
                  5.
               
               
                  Εβδομαδιαία διάρκεια εργασίας
                  Η εβδομαδιαία διάρκεια εργασίας είναι 37,5 ώρες.
               
            
                  6.
               
               
                  ΛΗΞΗ ΤΩΝ ΚΑΘΗΚΟΝΤΩΝ ΥΣΤΕΡΑ ΑΠΟ ΠΡΟΕΙΔΟΠΟΙΗΤΙΚΗ ΠΡΟΘΕΣΜΙΑ
                  Σύμφωνα με το άρθρο 34 του παρόντος καθεστώτος του Κέντρου, έκαστο των μερών δύναται να λύσει τη σύμβαση εργασίας με συστημένη επιστολή.
               
            
                  7.
               
               
                  ΚΑΘΕΣΤΩΣ ΠΟΥ ΕΦΑΡΜΟΖΕΤΑΙ ΣΤΟ ΠΡΟΣΩΠΙΚΟ
                  Τα δύο μέρη αναγνωρίζουν τις δεσμεύσεις και τις υποχρεώσεις που απορρέουν από:
                  
                              α)
                           
                           
                              το καταστατικό και τον εσωτερικό κανονισμό του Κέντρου, το καθεστώς που εφαρμόζεται στο προσωπικό του Κέντρου και τη συμφωνία περί της έδρας·
                           
                        
                              β)
                           
                           
                              τους διάφορους εσωτερικούς κανόνες που θεσπίζει το Κέντρο σύμφωνα με το προαναφερόμενο καθεστώς, για το οποίο δηλώνετε ότι έχετε λάβει γνώση· οι ενδεχόμενες τροποποιήσεις των ως άνω κανόνων είναι δυνατόν να σας αντιταχθούν μόνον κατόπιν κοινοποιήσεως·
                           
                        
                              γ)
                           
                           
                              τους ατομικούς όρους που ενδεχομένως καθορίσθηκαν από το Κέντρο για σας προσωπικώς, σύμφωνα με το άρθρο 1 παράγραφος 5 του προαναφερόμενου καθεστώτος.
                           
                        Παραιτείστε ρητώς από τα πλεονεκτήματα τα οποία προβλέπονται στο καθεστώς για την ανάληψη υπηρεσίας και από τα οποία έχετε ήδη επωφεληθεί επ’ ευκαιρία τυχόν προηγούμενης σύμβασης με το Κέντρο.
                  Στο πλαίσιο της παρούσας συμβάσεως, λαμβάνονται υπόψη τα έτη υπηρεσίας που συμπληρώσατε κατά τη διάρκεια τυχόν προηγούμενης υπηρεσίας σας ως υπαλλήλου του Κέντρου.
               
            
                  8.
               
               
                  ΔΙΑΙΤΗΣΙΑ
                  Τυχόν διαφορές μεταξύ υμών και του Κέντρου επιλύονται διά συνδιαλλαγής ή ενώπιον του Διοικητικού Δικαστηρίου της Διεθνούς Οργάνωσης Εργασίας σύμφωνα με το άρθρο 67 του καθεστώτος.
                  Οι διαφορές δεν μπορούν να επιλύονται κατά κανένα άλλο τρόπο.
               
            
                  9.
               
               
                  ΔΕΛΤΙΑ
                  Το παράρτημα Α (Διοικητικό δελτίο) και το παράρτημα Β (Οικογενειακό δελτίο) αποτελούν αναπόσπαστο μέρος της παρούσας σύμβασης
               
            Βρυξέλλες,
      Για το Τεχνικό Κέντρο Γεωργικής και Αγροτικής Συνεργασίας
      Ο διευθυντής
      Προς τον διευθυντή του Κέντρου
      Αποδέχομαι την ως άνω σύμβαση και τους όρους που περιέχει.
      Έχω λάβει γνώση του καταστατικού και του εσωτερικού κανονισμού του Κέντρου, του καθεστώτος που εφαρμόζεται στο προσωπικό του Κέντρου και των εσωτερικών κανόνων του Κέντρου.
      Αποδέχομαι τους κανόνες που θεσπίζει το καθεστώς που εφαρμόζεται στο προσωπικό, για την επίλυση τυχόν διαφορών μεταξύ εμού και του Κέντρου και παραιτούμαι ρητώς από οποιαδήποτε άλλη μορφή διακανονισμού, συμπεριλαμβανομένης της προσφυγής σε οιαδήποτε άλλη δικαιοδοτική αρχή.
      Ημερομηνία
      Υπογραφή του/της διοριζομένου(-ης)
      
         (1)  Το υπόδειγμα σύμβασης θα πρέπει να προσαρμοσθεί για τις συμβάσεις ορισμένου χρόνου και τις βραχυχρόνιες συμβάσεις που αναφέρονται στο άρθρο 6 του παρόντος καθεστώτος προκειμένου να ληφθούν υπόψη οι διατάξεις που εφαρμόζονται σ’ αυτόν τον τύπο συμβάσεων και να καταστεί δυνατός ο καθορισμός ατομικών όρων κατά την κατάρτιση της σύμβασης.
      
         ΠΑΡΑΡΤΗΜΑ Α ΤΟΥ ΠΑΡΑΡΤΗΜΑΤΟΣ I
         ΔΙΟΙΚΗΤΙΚΟ ΔΕΛΤΙΟ
         Επώνυμο:
         Όνομα(-τα):
         Ημερομηνία γεννήσεως:
         Οικογενειακή κατάσταση:
         Ημερομηνία της σύμβασης:
         Ημερομηνία έναρξης ισχύος της παρούσας σύμβασης:
         Διάρκεια της σύμβασης:
         Τόπος καταγωγής:
         Κατοικία λόγω άσκησης καθηκόντων:
         Κατηγορία, βαθμός και κλιμάκιο:
         Μηνιαίος βασικός μισθός:
         Ειδικές ρήτρες:
         Υπογραφή του υπαλλήλου
         Ο διευθυντής
      
      
         ΠΑΡΑΡΤΗΜΑ Β ΤΟΥ ΠΑΡΑΡΤΗΜΑΤΟΣ Ι
         ΟΙΚΟΓΕΝΕΙΑΚΟ ΔΕΛΤΙΟ
         Επώνυμο:
         Όνομα(-τα):
         Τόπος και ημερομηνία γεννήσεως:
         ΣΥΝΤΗΡΟΥΜΕΝΑ ΠΡΟΣΩΠΑ
         Επώνυμο και όνομα(-τα)
         Τόπος και ημερομηνία γεννήσεως
         Συγγενική σχέση
         Οικογενειακή κατάσταση
         Υπηκοότητα
         Ο/Η υπογράφων(-ουσα) βεβαιώνω την ακρίβεια των ανωτέρω παρεχομένων πληροφοριών
         Υπογραφή του υπαλλήλου
         Ο διευθυντής
         Ημερομηνία:
      
   
   
      ΠΑΡΑΡΤΗΜΑ II
      ΠΙΝΑΚΑΣ ΜΕΙΚΤΩΝ ΒΑΣΙΚΩΝ ΜΗΝΙΑΙΩΝ ΑΠΟΔΟΧΩΝ (ΣΕ ΕΥΡΩ)
      Ισχύει από 1ης Ιουλίου 2003 (δείκτης Ιουνίου 2003)
      
                  Κατηγορία
               
               
                  Βαθμός
               
               
                  Καθήκοντα
               
               
                  Κλιμάκιο
               
            
                   
               
               
                   
               
               
                   
               
               
                  1
               
               
                  2
               
               
                  3
               
               
                  4
               
               
                  5
               
               
                   
               
            
                  
                              1.
                           
                           
                              Διευθυντής
                           
                        
               
                  1A
               
               
                  Διευθυντής
               
               
                  12 899,93
               
               
                   
               
               
                   
               
               
                   
               
               
                   
               
               
                   
               
            
                  
                              2.
                           
                           
                              Στέλεχος
                           
                        
               
                  2A
               
               
                  Κύριος εμπειρογνώμων
               
               
                  9 180,47
               
               
                  9 732,92
               
               
                  10 281,99
               
               
                   
               
               
                   
               
               
                   
               
            
                  2B
               
               
                  Κύριος εμπειρογνώμων
               
               
                  7 345,74
               
               
                  7 785,67
               
               
                  8 263,10
               
               
                  8 740,52
               
               
                  9 255,49
               
               
                   
               
            
                  2C
               
               
                  Εμπειρογνώμων
               
               
                  6 424,96
               
               
                  6 830,79
               
               
                  7 233,20
               
               
                  7 639,03
               
               
                  8 085,13
               
               
                   
               
            
                  2D
               
               
                  Εμπειρογνώμων
               
               
                  5 143,70
               
               
                  5 453,04
               
               
                  5 783,82
               
               
                  6 131,11
               
               
                  6 500,99
               
               
                   
               
            
                  
                              3.
                           
                           
                              Υπάλληλος Γραμματείας
                           
                        
               
                  3A
               
               
                  Κύριος βοηθός
               
               
                  4 296,95
               
               
                  4 533,61
               
               
                  4 811,90
               
               
                  5 122,23
               
               
                  5 435,98
               
               
                   
               
            
                  3B
               
               
                  Βοηθός γραμματείας
               
               
                  3 304,56
               
               
                  3 505,82
               
               
                  3 710,38
               
               
                  3 928,65
               
               
                  4 150,31
               
               
                   
               
            
                  3C.
               
               
                  Γραμματέας
               
               
                  2 387,19
               
               
                  2 533,84
               
               
                  2 680,48
               
               
                  2 827,12
               
               
                  3 011,27
               
               
                   
               
            
                  
                              4.
                           
                           
                              Εκτελεστικός Υπάλληλος
                           
                        
               
                  4A
               
               
                  Τεχνικός υπάλληλος
               
               
                  1 947,27
               
               
                  2 056,39
               
               
                  2 165,54
               
               
                  2 278,06
               
               
                  2 424,71
               
               
                   
               
            Με εξαίρεση του βαθμού 1Α, ο αριθμός των υπαλλήλων στο ανώτατο κλιμάκιο κάθε βαθμού δεν μπορεί να υπερβαίνει το 25 % του αριθμού των προβλεπόμενων από το καταστατικό θέσεων εργασίας στον αντίστοιχο βαθμό.
   
   
      ΠΑΡΑΡΤΗΜΑ III
      ΟΡΟΙ ΚΑΙ ΔΙΑΔΙΚΑΣΙΑ ΕΠΙΒΟΛΗΣ ΤΟΥ ΦΟΡΟΥ
      ΥΠΕΡ ΤΟΥ ΚΕΝΤΡΟΥ
      
                  1.
               
               
                  Ο διευθυντής και το προσωπικό του Κέντρου, εκτός από τους τοπικούς υπαλλήλους υπόκεινται στον υπέρ του Κέντρου φόρο που προβλέπεται στο άρθρο 65 του καθεστώτος.
                  Ο φόρος καταβάλλεται κάθε μήνα επί των μισθών και των απολαβών πάσης φύσεως που καταβάλλονται από το Κέντρο σε κάθε υποκείμενο του φόρου.
                  Πάντως, τα κατ’ αποκοπήν ή μη ποσά και οι αποζημιώσεις που αντιπροσωπεύουν την ανταμοιβή για βάρη που ανελήφθησαν λόγω ασκήσεως των καθηκόντων, αποκλείονται από τη φορολογητέα βάση.
               
            
                  2.
               
               
                  Οι παροχές και τα επιδόματα οικογενειακής και κοινωνικής φύσης εκπίπτουν από τη φορολογητέα βάση.
               
            
                  3.
               
               
                  Έκπτωση 10 % εφαρμόζεται για τα επαγγελματικά και προσωπικά έξοδα επί του ποσού που προκύπτει μετά την εφαρμογή των παραγράφων 1 και 2 του παρόντος παραρτήματος.
                  Για κάθε τέκνο ή πρόσωπο που συντηρείται από τον φορολογούμενο γίνεται συμπληρωματική έκπτωση που αντιστοιχεί στο διπλάσιο του ποσού του επιδόματος συντηρούμενου τέκνου που λαμβάνει ο φορολογούμενος.
                  Για τον υπολογισμό της φορολογητέας βάσης, γίνεται επιπλέον έκπτωση 16 % επί της ακαθάριστης αμοιβής κάθε εκπατρισμένου μέλους του προσωπικού. Η ελάχιστη έκπτωση δυνάμει της παρούσας διατάξεως δεν μπορεί να είναι κατώτερη από 200 ευρώ.
                  Όλα τα ποσά που καταβάλλει ο φορολογούμενος στο σύστημα κοινωνικής ασφάλισης στο οποίο υπόκειται, εκπίπτουν από τη φορολογητέα βάση, όπως ορίζεται στα άρθρα 60 έως 63 και στους αντίστοιχους εσωτερικούς κανόνες.
               
            
                  4.
               
               
                  Ο φόρος υπολογίζεται επί του φορολογητέου ποσού που προκύπτει κατ’ εφαρμογή της παραγράφου 3 όπου θεωρείται μηδενικό το κλιμάκιο κάτω των 84,96 ευρώ, σύμφωνα με τους ακόλουθους συντελεστές:
                  
                              -
                           
                           
                              0 % για το κλιμάκιο κάτω των
                           
                           
                              EUR 104
                           
                           
                               
                           
                           
                               
                           
                        
                              -
                           
                           
                              8 % για το κλιμάκιο μεταξύ
                           
                           
                              EUR 105
                           
                           
                              και
                           
                           
                              1 605
                           
                        
                              -
                           
                           
                              10 % για το κλιμάκιο μεταξύ
                           
                           
                              EUR 1 606
                           
                           
                              και
                           
                           
                              2 212
                           
                        
                              -
                           
                           
                              12,5 % για το κλιμάκιο μεταξύ
                           
                           
                              EUR 2 213
                           
                           
                              και
                           
                           
                              2 536
                           
                        
                              -
                           
                           
                              15 % για το κλιμάκιο μεταξύ
                           
                           
                              EUR 2 537
                           
                           
                              και
                           
                           
                              2 880
                           
                        
                              -
                           
                           
                              17,5 % για το κλιμάκιο μεταξύ
                           
                           
                              EUR 2 881
                           
                           
                              και
                           
                           
                              3 478
                           
                        
                              -
                           
                           
                              20 % για το κλιμάκιο μεταξύ
                           
                           
                              EUR 3 479
                           
                           
                              και
                           
                           
                              3 515
                           
                        
                              -
                           
                           
                              22,5 % για το κλιμάκιο μεταξύ
                           
                           
                              EUR 3 516
                           
                           
                              και
                           
                           
                              3 840
                           
                        
                              -
                           
                           
                              25 % για το κλιμάκιο μεταξύ
                           
                           
                              EUR 3 841
                           
                           
                              και
                           
                           
                              4 152
                           
                        
                              -
                           
                           
                              27,5 % για το κλιμάκιο μεταξύ
                           
                           
                              EUR 4 153
                           
                           
                              και
                           
                           
                              4 475
                           
                        
                              -
                           
                           
                              30 % για το κλιμάκιο μεταξύ
                           
                           
                              EUR 4 476
                           
                           
                              και
                           
                           
                              4 789
                           
                        
                              -
                           
                           
                              32,5 % για το κλιμάκιο μεταξύ
                           
                           
                              EUR 4 790
                           
                           
                              και
                           
                           
                              5 113
                           
                        
                              -
                           
                           
                              35 % για το κλιμάκιο μεταξύ
                           
                           
                              EUR 5 114
                           
                           
                              και
                           
                           
                              5 424
                           
                        
                              -
                           
                           
                              40 % για το κλιμάκιο μεταξύ
                           
                           
                              EUR 5 425
                           
                           
                              και
                           
                           
                              5 748
                           
                        
                              -
                           
                           
                              45 % για το κλιμάκιο άνω των
                           
                           
                              EUR 5 749.
                           
                           
                               
                           
                           
                               
                           
                        Το ποσό του φόρου στρογγυλοποιείται στην αμέσως κατώτερη μονάδα.
                  Τα ως άνω φορολογικά κλιμάκια είναι εκείνα που ίσχυαν την 1η Ιουλίου 2003.
               
            
                  5.
               
               
                  Κατά παρέκκλιση από τις παραγράφους 3 και 4, τα ποσά που καταβάλλονται ως ανταμοιβή της υπερωριακής εργασίας φορολογούνται με το φορολογικό συντελεστή που εφαρμόσθηκε τον μήνα που προηγείται εκείνου της πληρωμής στο υψηλότερο κλιμάκιο του φορολογητέου ποσού των αποδοχών του υπαλλήλου.
                  Οι πληρωμές λόγω λήξεως της υπηρεσίας φορολογούνται, μετά την εφαρμογή των εκπτώσεων της παραγράφου 3 πρώτο, δεύτερο και τρίτο εδάφιο, με συντελεστή ίσο προς τα δύο τρίτα του λόγου που υπήρχε κατά την καταβολή του τελευταίου μισθού, μεταξύ:
                  
                              —
                           
                           
                              του οφειλόμενου ποσού του φόρου,
                              και
                           
                        
                              —
                           
                           
                              της φορολογητέας βάσης, όπως ορίζεται στις παραγράφους 1, 2 και 3.
                           
                        
            
                  6.
               
               
                  Όταν το οφειλόμενο ποσό του φόρου ανάγεται σε περίοδο μικρότερη του μηνός, ο συντελεστής του φόρου είναι εκείνος που εφαρμόζεται στην αντίστοιχη μηνιαία πληρωμή.
                  Όταν το οφειλόμενο ποσό του φόρου ανάγεται σε περίοδο μεγαλύτερη του μηνός, ο οφειλόμενος φόρος υπολογίζεται ως εάν η καταβολή αυτή ήταν κατανεμημένη κανονικά στους μήνες στους οποίους ανάγεται.
                  Διορθωτικές καταβολές που δεν ανάγονται στο μήνα κατά τη διάρκεια του οποίου καταβάλλονται, υπόκεινται σε φόρο ο οποίος θα τις επιβάρυνε αν είχαν πραγματοποιηθεί κατά τις κανονικές τους ημερομηνίες.
               
            
                  7.
               
               
                  Η επιτροπή θεσπίζει κάθε αναγκαία διάταξη για την εφαρμογή των διατάξεων που προβλέπει το παρόν παράρτημα.
                  Ο διευθυντής του Κέντρου εξασφαλίζει την εφαρμογή αυτών των διατάξεων.
                  Εν ανάγκη, προσφεύγει κατ’ αναλογία στο καθεστώς που εφαρμόζεται στους υπαλλήλους των Ευρωπαϊκών Κοινοτήτων, και ιδίως στον κανονισμό (ΕΟΚ, Ευρατόμ, ΕΚΑΧ) αριθ. 260/68 του Συμβουλίου, της 29ης Φεβρουαρίου 1968, περί καθορισμού των όρων και της διαδικασίας επιβολής του φόρου του θεσπισθέντος υπέρ των Ευρωπαϊκών Κοινοτήτων (1).
               
            
         (1)  ΕΕ L 56 της 4.3.1968, σ. 8. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 1750/2002 (ΕΕ L 264 της 2.10.2002, σ. 15).
   
   
      ΠΑΡΑΡΤΗΜΑ IV
      ΔΙΑΔΙΚΑΣΙΑ ΣΥΝΔΙΑΛΛΑΓΗΣ
      Άρθρο 1
      Πεδίο εφαρμογής
      Ο διακανονισμός των διαφορών μεταξύ των υπαλλήλων του Κέντρου, του διευθυντή, αφενός, και του Κέντρου, αφετέρου, πραγματοποιείται με συνδιαλλαγή σύμφωνα με τους παρόντες διαδικαστικούς κανόνες.
      Άρθρο 2
      Ορισμοί
      Στους παρόντες κανόνες, εκτός εάν προκύπτει άλλως στη συγκεκριμένη περίπτωση, οι ακόλουθες λέξεις η εκφράσεις έχουν την ακόλουθη σημασία:
      
                  —
               
               
                  κράτος ΑΚΕ: κράτος που ανήκει στην ομάδα των κρατών της Αφρικής, της Καραϊβικής και του Ειρηνικού που έχουν υπογράψει τη συμφωνία του Κοτονού,
               
            
                  —
               
               
                  κράτος μέλος: κράτος μέλος της Ευρωπαϊκής Ένωσης,
               
            
                  —
               
               
                  Δικαστήριο: το Διοικητικό Δικαστήριο της Διεθνούς Οργάνωσης Εργασίας,
               
            
                  —
               
               
                  συμφωνία: η συμφωνία εταιρικής σχέσης ΑΚΕ-ΕΚ του Κοτονού,
               
            
                  —
               
               
                  Συμβούλιο Υπουργών: το Συμβούλιο των Υπουργών ΑΚΕ-ΕΚ που αναφέρεται στη συμφωνία του Κοτονού,
               
            
                  —
               
               
                  επιτροπή: η Επιτροπή των Πρέσβεων ΑΚΕ-ΕΚ,
               
            
                  —
               
               
                  Διοικητικό Συμβούλιο: το Διοικητικό Συμβούλιο του Τεχνικού Κέντρου Γεωργικής και Αγροτικής Συνεργασίας,
               
            
                  —
               
               
                  Κέντρο: το Τεχνικό Κέντρο Γεωργικής και Αγροτικής Συνεργασίας,
               
            
                  —
               
               
                  καθεστώς: το καθεστώς που εφαρμόζεται στο προσωπικό του Τεχνικού Κέντρου Γεωργικής και Αγροτικής Συνεργασίας στο πλαίσιο της συμφωνίας του Κοτονού,
               
            
                  —
               
               
                  αιτών: το μέρος το οποίο κινεί τη διαδικασία συνδιαλλαγής κοινοποιώντας στο άλλο μέρος αίτηση συνδιαλλαγής και προβολή αξιώσεων,
               
            
                  —
               
               
                  καθ’ ού η αίτηση: το μέρος στη διαδικασία συνδιαλλαγής κατά του οποίου προβάλλονται αξιώσεις,
               
            
                  —
               
               
                  μέρη: στο πλαίσιο της διαδικασίας συνδιαλλαγής, ο αιτών ή ο καθ’ ού η αίτηση συνδιαλλαγής.
               
            Άρθρο 3
      Κοινοποίηση και υπολογισμός των προθεσμιών
      1.   Όλες οι κοινοποιήσεις που προβλέπονται στους παρόντες κανόνες γίνονται με συστημένη επιστολή ή με επίδοση στον ίδιο τον παραλήπτη έναντι χρονολογημένου αποδεικτικού παραλαβής και στις δύο περιπτώσεις. Η κοινοποίηση λογίζεται ότι έχει παραληφθεί κατά την ημερομηνία της κοινοποίησης. Η μη παραλαβή εξ ευθύνης του παραλήπτη ή η άρνηση υπογραφής του αποδεικτικού παραλαβής, ισοδυναμεί με κοινοποίηση.
      2.   Για τον υπολογισμό της προθεσμίας στο πλαίσιο των παρόντων διαδικαστικών κανόνων, η εν λόγω προθεσμία αρχίζει την επομένη της ημέρας κατά την οποία η κοινοποίηση, η γνωστοποίηση ή η πρόταση παρελήφθησαν. Εάν η τελευταία ημέρα της προθεσμίας είναι εορτή ή αργία, στη διεύθυνση που αναφέρεται στην κοινοποίηση, γνωστοποίηση ή πρόταση, η προθεσμία παρατείνεται έως την επόμενη πρώτη εργάσιμη ημέρα. Συνυπολογίζονται, ωστόσο, οι εορτές και οι αργίες οι οποίες μεσολαβούν στο διάστημα κατά το οποίο προσμετράται η προθεσμία.
      Άρθρο 4
      Συνδιαλλαγή
      1.   Οποιαδήποτε στιγμή πριν από την υποβολή της αίτησης στο Διοικητικό Δικαστήριο της Διεθνούς Οργάνωσης Εργασίας, το πρόσωπο που δικαιούται να ζητήσει αυτόν το διακανονισμό, μπορεί να ζητήσει την επίλυση της διαφοράς με συνδιαλλαγή σύμφωνα με τους παρόντες κανόνες.
      2.   Σε περίπτωση διαφοράς μεταξύ του διευθυντή και του Κέντρου, ο αιτών οφείλει να υποβάλει στην επιτροπή αίτημα για το διορισμό μεσολαβητή.
      Ο διορισμός πρέπει να γίνεται από την επιτροπή, εντός μεγίστης προθεσμίας 60 ημερών από την παραλαβή του αιτήματος.
      3.   Σε περίπτωση διαφοράς μεταξύ του υπαλλήλου και του Κέντρου, ο αιτών οφείλει να υποβάλει στο διοικητικό συμβούλιο αίτημα για το διορισμό μεσολαβητή. Ο διορισμός πρέπει να γίνεται εντός μεγίστης προθεσμίας 45 ημερών.
      4.   Το πρόσωπο που διορίζεται ως μεσολαβητής πρέπει να έχει την ιθαγένεια ενός από τα κράτη που έχουν υπογράψει τη συμφωνία.
      5.   Εντός 30 ημερών αφότου παραλάβει την κοινοποίηση του διορισμού του μεσολαβητή, ο αιτών τη συνδιαλλαγή κοινοποιεί την αίτηση αυτή στο άλλο μέρος και στον μεσολαβητή.
      Η αίτηση περιλαμβάνει υπόμνημα των ισχυρισμών του αιτούντος και συνοδεύεται από αντίγραφα των σχετικών εγγράφων.
      6.   Εντός 30 ημερών από την παραλαβή της κοινοποίησης της αίτησης, το άλλο μέρος υποβάλλει στον μεσολαβητή και στον αιτούντα απάντηση στους ισχυρισμούς του αιτούντος.
      7.   Οι διαδικασίες ενώπιον του μεσολαβητή είναι ανεπίσημες και διεξάγονται τόσο γρήγορα όσο το επιτρέπει η δίκαιη και αντικειμενική διευθέτηση της διαφοράς· βασίζονται στην αμερόληπτη ακρόαση των μερών. Τα μέρη μπορούν να εκπροσωπούνται ή να επικουρούνται από πληρεξούσιο της εκλογής τους.
      8.   Μετά την εξέταση της υπόθεσης, ο μεσολαβητής προτείνει στα μέρη τους όρους διευθέτησης της διαφοράς.
      9.   Εάν προκύψει διακανονισμός, ο μεσολαβητής καταρτίζει και υπογράφει το πρακτικό του διακανονισμού. Το πρακτικό υπογράφεται από τα μέρη για να πιστοποιηθεί η αποδοχή του. Το υπογεγραμμένο πρακτικό του διακανονισμού δεσμεύει τα μέρη.
      10.   Τα μέρη λαμβάνουν αντίγραφα του πρακτικού του διακανονισμού, όπως υπεγράφη.
      11.   Εάν δεν επιτευχθεί διακανονισμός εντός τεσσάρων μηνών από το διορισμό του μεσολαβητή, τα μέρη είναι ελεύθερα να υποβάλλουν τη διαφορά τους στο Διοικητικό Δικαστήριο της Διεθνούς Οργάνωσης Εργασίας. Σε αυτήν την περίπτωση, ουδόλως θίγονται τα νόμιμα δικαιώματα των μερών ενώπιον του Δικαστηρίου από οτιδήποτε έχει προκύψει κατά τη διαδικασία ενώπιον του μεσολαβητή.
      12.   Σε περίπτωση αποτυχίας της συνδιαλλαγής, η υπόθεση μπορεί, εντός τριών μηνών, να υποβληθεί ενώπιον του Διοικητικού Δικαστηρίου της Διεθνούς Οργάνωσης Εργασίας.
   
   
      ΠΑΡΑΡΤΗΜΑ V
      ΣΥΝΘΕΣΗ ΚΑΙ ΚΑΝΟΝΕΣ ΛΕΙ ΤΟΥΡΓΙΑΣ ΤΩΝ ΟΡΓΑΝΩΝ ΠΟΥ ΠΡΟΒΛΕΠΟΝΤΑΙ ΣΤΟ ΑΡΘΡΟ 4 ΤΟΥ ΚΑΘΕΣΤΩΤΟΣ ΠΟΥ ΕΦΑΡΜΟΖΕΤΑΙ ΣΤΟ ΠΡΟΣΩΠΙΚΟ
      ΤΜΗΜΑ 1
      Επιτροπή προσωπικού
      Η επιτροπή προσωπικού συγκροτείται από μέλη η θητεία των οποίων καθορίζεται σε τρία έτη. Όλοι οι υπάλληλοι έχουν το δικαίωμα του εκλέγειν και του εκλέγεσθαι. Οι εκλογές διεξάγονται με μυστική ψηφοφορία.
      Οι όροι εκλογής στην επιτροπή προσωπικού και οι όροι λειτουργίας της καθορίζονται από τη Γενική Συνέλευση των υπαλλήλων στον εσωτερικό κανονισμό της Ένωσης Υπαλλήλων.
      Η σύνθεση της επιτροπής προσωπικού πρέπει να εξασφαλίζει την αντιπροσώπευση όλων των κατηγοριών των υπαλλήλων που προβλέπονται στο άρθρο 7 και να αντικατοπτρίζει, στο μέτρο του δυνατού, την αρχή της ισομερούς συμμετοχής ΑΚΕ-ΕΚ που χαρακτηρίζει το Κέντρο.
      Οι εκλογές στην επιτροπή προσωπικού είναι έγκυρες μόνο με τη συμμετοχή των δύο τρίτων των μελών του προσωπικού. Ωστόσο, εάν δεν επιτευχθεί απαρτία, η εγκυρότητα της εκλογής στο δεύτερο γύρο εξασφαλίζεται εάν συμμετάσχει η πλειοψηφία των εκλογέων.
      Τα καθήκοντα των μελών της επιτροπής προσωπικού και των υπαλλήλων που έχουν διορισθεί από την επιτροπή προσωπικού σε όργανο που προβλέπεται από το καθεστώς ή το οποίο δημιουργείται από το Κέντρο, θεωρούνται ως μέρη της κανονικής τους υπηρεσίας προς το όργανο. Η άσκηση των ανωτέρω καθηκόντων δεν δύναται επ’ ουδενί να είναι επιζήμια για τον εν λόγω υπάλληλο.
      ΤΜΗΜΑ 2
      Επιτροπή διορισμών/προαγωγών
      Ο διευθυντής διορίζει επιτροπή διορισμών/προαγωγών για κάθε κενή θέση ή προαγωγή, η οποία προβλέπεται στον προϋπολογισμό.
      Η επιτροπή προσωπικού συμμετέχει στην εν λόγω επιτροπή ως παρατηρητής.
      Η σύνθεση και η λειτουργία της επιτροπής διορισμών/προαγωγών καθορίζεται στους εσωτερικούς κανόνες.